АҚШда совуқ билан даволанадиган салонда бир қиз совуқ қотишдан оламдан ўтди\n16:20 / 04.11.2015\nАҚШда совуқлик муолажаларига мўлжалланган салонлардан бирининг ходимаси кабиналардан бирида оламдан ўтди.\nВоқеа Лас-Вегасда содир бўлди. Rejuvenice криотерапия салони менежери, 24 ёшли, асли Гавайидан бўлган Челси Аке ишхонада ёлғиз қолган эди. Кузатув камераларида қайд қилинишича, Челси ишхонада қолиб, эшикларни беркитиб олган. Эртасига эрталаб салоннинг бошқа ходимаси Элис Иверсон Челсининг музлаб қолган танасини криосауналардан бирида топиб олди.\n“Танасидаги муз қатламига қараганда, қиз криокамерага тушганидан бир неча дақиқа ўтиб оламдан ўтган, аммо яна 10 соат аппарат паст ҳароратда ишлашда давом этган”, - деб хулоса қилди Челсининг ҳалокати бўйича етакчи мутахассис, доктор Дэйл Каррисон.\nКаррисон University Medical Center госпиталида қизнинг танасини биринчи бўлиб текширди.\n“Бу менинг тажрибамда кузатилган энг даҳшатли ўлимлардан бири бўлди”, - тан олди шифокор.\nЧелси Акенинг ҳалокатини келтириб чиқарган сабаблардан бири сифатида полиция рапортида “Оператор хатоси” графаси киритилди. Бунда Челсининг ўзи назарда тутилмоқда, негаки ишдан ташқари соатлардан криокамералардан мустақил равишда фойдаланган Аке белгиланган вақт, яъни уч дақиқадан сўнг совуткич аппаратларни ўчира олмаган.\nВерсиялардан бирига кўра, қиз азот ажратмаларидан ҳалок бўлган. Азот кислородни сиқиб чиқариб, ўпкани тўлдиради. Вақтида кислород оқими келмаса, инсон шунчаки нафас ололмай кўз юмади.


Обод бўлаётган маҳаллалар – Сурхон тонги\nБош саҳифа / Жамият / Обод бўлаётган маҳаллалар\nЯнвар 19, 2018\tЖамият Изоҳ қолдириш 529 Кўрилди\nТаллимаронликлар ҳар йили томорқаларига картошка, карам, кўкат ва бошқа сабзавот маҳсулотларини етиштириб, оилавий даромадларини йил сайин ошириб бораяпти.\nМиришкор деҳқон Ботир Худойбердиев Ангор туманидаги “Юқори Таллимарон” маҳалласида яшайди. У томорқасида қишлоқдошларининг хонадонида учрамайдиган мевали ва манзарали дарахтлар кўчатини парваришлаш билан шуғулланади. Кўчат ўстириб ҳам карамнинг, картошканинг даромадига тенг даромад кўриш мумкинлигини у кўпчиликка исботлаяпти. Икки йил илгари Б. Худойбердиев томорқасига арча ва соснанинг беш хил нави уруғини қадаганди. Икки йиллик кўчатларни ҳозир бемалол истаган жойга элтиб ўтқазиш мумкин.\nБотир Худойбердиев бу йил кўчатларига харидор излаб ҳам овора бўлмаяпти. Чунки “Юқори Таллимарон” ва “Хомкон” маҳаллаларининг оқсоқоллари ташаббуси билан икки маҳалла ўртасидаги 3 километрлик катта йўлнинг четларига арча ва сосна кўчатлари ўтқазилмоқда.\nҲудуддаги 19 та фермер хўжалиги раҳбарлари ва тадбиркорлик билан шуғулланаётган ишбилармонларнинг ҳар бири Ботир Худойбердиевнинг хонадонига ташриф буюриб, 50-60 тупдан арча ва сосна кўчатларини сотиб олиб, ҳудудни ободонлаштираётган маҳаллалар фаолларига элтиб беришаяпти.\nОлдинги Озиқ-овқат хавфсизлиги – давр талаби\nКейинги Маҳсулотлар сифатли


Вашингтонда анчадан бери аксилхитой кайфияти қора булут сингари изғиб юрибди. 21-асрнинг бу икки йирик державаси ўртасидаги дарз кетган муносабатларни пандемия яна ҳам совуқлаштирди, деб ёзади The Washington Post.\nТрамп ўнгчилардан бўлган Fox Business телеканалига берган интервьюсида АҚШ пандемиядан сўнг Хитой билан алоқаларни «буткул узиши» мумкинлигини таъкидлади. Оқ уй раҳбари бу икки давлатнинг ўзаро савдо масаласида бир тўхтамга кела олмаётгани билан боғлиқлигига ишора қилган.\n«Пандемия негизидаги иқтисодий талафот АҚШ учун Хитой орқали ўтувчи глобал таъминот занжиридан ажралиб чиқиш заруратини кўрсатди», деган Қўшма Штатлар президенти.\nБу борада Трамп ёлғиз эмас – унинг иттифоқдошлари аксилхитой масаласида янада қатъий позиция кўрсатишмоқда. Республикачи сенаторлар пандемияни илк босқичларида яширгани учун Хитойни жазолашни кўзда тутувчи қонун қабул қилиш ва санкциялар қўллашни таклиф этяпти.\nХорижлик журналистлар аккредитациясини дипломатик ўйинларнинг бир қисмига айлантирган Пекинга жавоб сифатида АҚШ Давлат департаменти ҳам штатларда фаолият кўрсатаётган чинлик журналистларнинг визаларига чекловлар киритди.\nОқ уйнинг аноним амалдорлари АҚШнинг Хитой олдидаги қарз мажбуриятлари ҳақида оғиз очмаслик учун ОАВ вакилларига таҳдид қилишгача боргани айтилмоқда. Экспертлар бундай ҳаракатлар АҚШнинг халқаро майдондаги обрўсига путур етказади, дея баҳолашмоқда.\nАксилхитой кайфияти ҳар доимгидан ҳам кучайган\n«Катта йигирмалик»нинг 14-саммити. Осака, Япония\n2005 йилдан бери аксилхитой кайфиятни ўрганиб келувчи Pew Research Center’нинг апрел ойида ўтказган тадқиқотига кўра, америкаликлар ҳозирда Хитойга нисбатан ҳар доимгидан ҳам кўпроқ салбий муносабат билдирмоқда.\nВашингтондаги норозилик кайфиятида президентлик сайлови йилидаги ўзгаришларнинг ҳам улуши бор – Трамп ва республикачилар коронаинқирозни бошқара олмаётган администрациядан диққатни чалғитиш учун ҳаракат қилаётгани кўриниб турибди.\nАммо кўплаб демократлар, хусусан, президентликка номзод, собиқ вице-президент Жо Байден ҳам аксилхитой кайфиятининг юқорилигича қолиши тарафдори кўринади.\nБошқа давлатлар, жумладан, Осиёдаги державалар ҳам Хитойга очиқдан-очиқ қарши туриш йўлини танлашмоқда. Бу эса Хитойда тарихан чет давлатларнинг совуқ муносабати натижасида шаклланган миллий руҳни янада кучайтиряпти холос.\nВашингтон ва Пекин расмийлари Совуқ уруш бошланишига қарши эканликларини қайта-қайта такрорлашса-да, геосиёсий шамоллар айнан Совуқ уруш томонга қараб эсмоқда.\n«Совуқ уруш бу – АҚШга хос менталитет, дея танқид қилувчи Хитой ҳукумати вакиллари аслида икки мамлакат ўртасидаги рақобат ва мафкуравий курашни тўхтатишни исташмайди, балки Американинг Пекин режаларига халал бермаслиги кераклигини назарда тутишади», деб ёзади Axios журналисти Бетани Аллен-Эбрахимян.\nХитой разведкаси ҳисоботи\nReuters’нинг ёзишича, Хитой давлат хавфсизлиги вазирлиги олий ҳукуматга тақдим этган ҳисоботда Пекинга қарши шаклланаётган – қисман АҚШнинг ҳам ҳиссаси бўлган глобал салбий муносабат ҳақида баён қилинган.\nҲисоботда Хитойга нисбатан муносабат 1989 йилги Тяньаньмэнь воқеаларидан бери энг ёмон даражага чиққани ҳақида огоҳлантирилган.\nТяньаньмэнь воқеалари – 1989 йил Пекиннинг Тянанмень майдонида асосан талабалар иштирокида ўтказилган норозилик акциялари ва уларнинг шафқатсиз бостирилиши. Намойишни бостириш учун ҳарбийлар ишга солинган, бир неча минг нафаргача қурбонлар бўлгани тахмин қилинади.\nҲисобот мазмунидан хабардор бўлганлардан бирининг айтишича, унинг хулоса қисмида АҚШ Хитойдаги коммунистик партияни қулатиш ниятида экани, Америка Чин давлатини иқтисодий ва хавфсизликка таҳдид сифатида кўриши таъкидланган.\nReuters манбасига кўра, Хитой разведкасининг айрим вакиллари ушбу ҳисоботни «Новиков телеграммаси»нинг хитойча версияси сифатида баҳоламоқда.\nСССРнинг 1946 йилда АҚШга юборилган элчиси Николай Новиков Америка иқтисодий жиҳатдан хавфлилиги, унинг иккинчи жаҳон урушидан кейинги ҳарбий иштиёқи ҳақида ўз мамлакатига ёзиб юборган эди.\nНовиков телеграммаси ва америкалик дипломат Жорж Кеннаннинг Москвадан Вашингтонга юборган «Узун телеграмма»си (унда дипломат АҚШ ҳукуматини СССР билан ҳамкорлик қилиб бўлмаслигидан огоҳлантирган) — 20-аср охиригача АҚШ-СССР рақобатининг йўналишини белгилаб берган икки муҳим ҳужжатдир.\nЭкспертлар ҳозир АҚШ-Хитой муносабатларида ҳам шунга ўхшаш, балки айни шундай ҳолат рўй бераётганини таъкидлашмоқда.\nБу урушда ғолиб бўлмайди\n«Бундай атаманинг қўлланилиши одамлар учун ёқимсиз бўлиши мумкин, лекин тан олишимиз керак – бу янги Совуқ урушнинг бошланиши. Эҳтиёт бўлмасак, ҳаммаси янада ёмонлашиши мумкин», деди Оқ уйнинг собиқ савдо вакили Клит Виллемс CNBC’га.\n«Моҳиятан, биз Совуқ уруш арафасида турибмиз. Хитой билан муносабатлар тобора зиддиятли тус олиб бормоқда», дейди Нью-Йоркдаги Осиё жамияти қошидаги Хитой-АҚШ муносабатларини ўрганиш маркази директори Орвилл Шелл.\nВашингтонда бир гуруҳ сиёсатчилар АҚШнинг Хитойга нисбатан ҳарбий устунлиги сусайиб (балки мутлақо йўқолиб) бораётганидан хавотирда.\nПекинда эса Тайванни тиклаш учун ҳарбий ҳужум бошлаш эҳтимоли ҳақида аввалгига қараганда очиқроқ гапирила бошланди.\nҲарбий низолар кузатилмаётган бўлса-да, аммо бу зиддият икки мамлакатнинг бир-бирига узвий боғлиқ бўлган иқтисодиётлари учун қимматга тушиши тайин.\nХитой 20 йилча аввал Жаҳон савдо ташкилотига қўшилиш орқали экспортга асосланган қудратли иқтисодий державага айланган ва бу глобаллашувнинг улкан муваффақияти сифатида баҳоланган эди. Аммо эндиликда Трамп ва унинг иттифоқчилари Хитойнинг ЖСТга қабул қилиниши катта хато бўлганини қайд этиб, бу хатони «тузатишга» ҳаракат қилишмоқда – ЖСТнинг аҳамиятини туширишга астойдил уринишмоқда.\n«Бу бўрондан сўнг ёмонлашаётган муносабатларни қайта тиклаш қийин кечади. Стратегик рақобат доимо устувор парадигма бўлиб қолган. Ҳамма гап бу рақобатнинг доимий ва мутлақ душманлик шаклига ўтиш-ўтмаслигида», дейди Берлиндаги Меркатор Хитой тадқиқотлари институти ижрочи директори Микко Хуотари.\nБундай таранг ўйин кайфиятида икки томон ҳам ғалаба қозона олмайди.\n«Вашингтон ва Пекинда кечаётган ғоявий урушларга қарамай, АҚШ ҳам, Хитой ҳам бу инқироздан заиф ҳолатда чиқади. Бу аччиқ ҳақиқат», дея фикр билдирган Австралия собиқ бош вазири Кевин Радд.


11 май 2021, Тошкент вақти: 22:54\nБирдамлик фаоли Елена Урлаева.\n“Бирдамлик” ўз “ОШ”ини Ўзбекистон Республикаси Конституцияси қабул қилинган куннинг 20 йиллиги муносабати 1 декабрдан 10 декабрга қадар ўтказишни режалаштирганини эълон қилган эди.\n“Оммавий шодлик” лойиҳасининг навбатдаги акциясини тошкентлик инсон ҳуқуқлари ҳимоячиси Елена Урлаева ўтказишга уринди.\nУ 7 декабр кунги “ОШ”ни ўғли Муҳаммад ўқийдиган мактабда ўтказмоқчи бўлди. “Чунки, деди Елена, шу куни мактабдаги дарсларнинг барчаси Конституцияга бағишланиши режалаштирилган экан”.\n- Билагимга “ОШ” сўзи ёзилган боғични тақдим, пуфаклар сотиб олиб уларга ҳам шу сўзни ёздим. Лекин мени мактабга киритишмади. Боғичимни ечишни, пуфакларни дамини чиқариб йўқотишни талаб қилишди, милиция чақирамиз, деб қўрқитишди, деди Елена Урлаева.\n“Бирдамлик” Халқ Демократик ҳаракати” маълумотларига қараганда, бу ташкилотнинг Ўзбекистонда кўплаб тарафдорлари бор ва улар ҳам “ОШ” тадбирларини ўтказишга ҳаракат қилмоқда.\nМасалан, “Бирдамлик” ЎХДҲ Андижон в-ти Бўлими матбуот ҳизмати” деган имзо билан куни кеча тарқатилган хабарномада жумладан мана бундай дейилган\n“Тадбирнинг асосий куни 7 декабр бўлиб, шу куни “бир пиёла чой”дастурхонига меҳмонларни таклиф этиш режалаштирилган. Ўтириш ниҳоясида мехмонлар, оқ дурраларга нон, ширинликлар ва мевалардан тугун қилиб бериб, кузатиладилар. 8 декабрь куни “Бирдамлик” Ҳаракати Андижон бўлимининг раиси ва матбуот котиби Тошкентда режалаштирилган тадбирда иштирок этгани борадилар”. (Асл нусха имлоси ва пунктуациясини сақладик)\nАкция баёнотдагидай ўтдими-йўқми – бу савол жавобини билиш учун қилган ҳаракатларимиз бесамар бўлди – Ҳаракатнинг Андижондаги вакили билан боғлана олмадик.\n“Бирдамлик” Халқ Демократик ҳаракати” етакчиси, АҚШда истиқомат қилаётган ўзбекистонлик сиёсий муҳожир Баҳодир Чориев Ўзбекистонда ўтказилаётган “ОШ” акциялари тўғрисида мана бундай деди:\n- ОШ марафонидан мақсадимиз Ўзбекистон конституциясининг 20 йиллигини байрам қилиш ва мана шу байрам муносабати билан халқимизга конституциямизни кенгроқ тушунтириб бориш, қонун устуворлигига қараб кичик бўлса ҳам қадам қўйишга ҳаракат қилаяпмиз. Бизнинг фаоллар Ўзбекистоннинг барча вилоятларида, кўп туманларида ишлашаяпти, дейди Баҳодир Чориев.\nБаҳодир Чориевнинг айтишича, “ОШ” тадбирлари мамлакатнинг қатор шаҳарларида ўтказилган.\n- Андижонда биринчи число куни Андижон вилоят раҳбаримиз Саиджаҳон Зайнобиддинов бошчилигидаги фаоллар бўйинларига оқ шарф тақишиб, қўлларида конституциямиз китобларини халқимизга тарқатишди ва расмларга тушириб, мана шу расмларини бизга юборишди.\nОзодлик: Андижонда неча киши қатнашди?\n- Андижонда Саиджаҳон ака бошчилигидаги фаоллар. Ҳозир умумий хабар келган. Неча киши, қаерда, қандай қатнашганлиги ҳақидаги қолган хабарларни олганимиз йўқ. Биз асосан илтимос қилдик расмларни юборишга. Расмларни бугунги кунгача келган Андижон вилоятиникини. Шунақа фаолликлар 1-декабрдан бошлаб Тошкентда, Самарқандда, Навоийда, Бухорода, Қашқадарëда, Жиззахда, Хоразмда бўлиб ўтди. Мана шу фаоллик бугунги кунда дам давом этмоқда вилоятларда.\nОзодлик: ОШда ҳаммаси бўлиб неча киши иштирок этди?\n- Барча вилоят раҳбарларимиз ўзининг ëрдамчи фаоллари билан биргаликда, энди мен ҳозир қанча иштирок этди деб айта олмайман. Чунки бизда ҳозир ўта ëмон алоқа бўлаяпти. Ҳатто электрон почталаримизга, телефон орқали хабар алмашишга ҳам имконият бўлмаяпти. Лекин аниқ сизга ишонтириб айтаманки, барча вилоят раҳбарларимиз ўзининг фаоллари билан биргаликда халқнинг ичида юриб, ОШ тадбирини кенг халқ оммасига етказишга ҳаракат қилмоқда, дейди Баҳодир Чориев.\nБаҳодир Чориевга кўра “Оммавий Шодлик” тадбирини ўтказишга маҳаллий маъмурлар тўқсқинлик қилаяпти.\nБу ҳақдаги маълумотлар Чориев етакчилигидаги ташкилот сайтида ҳам эълон қилиб борилмоқдаки, уларнинг сарлавҳалариёқ кўп нарсадан дарак беради: “Бирдамлик” етакчиси Саида Қурбонованинг уйига куч ишлатар тизими ходимлари бостириб киришди”, “Наманганда “Бирдамлик” фаолларига тазйиқ бошланди”, “Бирдамлик” етакчисига босим бошланди”.\nМана шу сарлавҳалару улар остида келтирилган фактларнинг ўзиёқ Ўзбекистон маъмурлари бирдамликчиларнинг ташаббусига қанчалик эътибор бераётганини кўрсатиб турибди.\nАна ўша “эътибор” туфайли “Бирдамлик”нинг “ОШ”и реалдан кўра виртуалроқ акция бўлиб қолмоқда, чунки “ОШ” акциялари тўғрисида сайтларда ҳам, ижтимоий тармоқда ҳам маълумот оз эмас.\nТошкентлик инсон ҳуқуқлари ҳимоячиси Елена Урлаева “ОШ”ларидан бири – 1 декабр куни ўтказилган тадбирга 4 киши қатнашгани тўғрисида айтиб берди.\n- Фаолимиз Лариса Григорьева, коллеж талабаси Григорий Григорьев, мен ва 2-б синфи ўқувчиси Муҳаммад – ҳаммаси бўлиб 4 киши қатнашдик, деди Елена Урлаева.


Kutubxona - Abduqayum Yoʻldosh. Toʻy (qissa) / Kiril\nSiz shu sahifadasiz: Abduqayum Yoʻldosh. Toʻy (qissa) / Kiril\nАсар номи Тўй (қисса)\n«Ёшлик» журнали, 10-11-сонлар, 2010 йил\nАвгуст охирлари. Цехда иш қизғин кетаётган эди. Томи баланд бинода тинмай ишлаётган дастгоҳларнинг шовқин-сурони оламни тутган. Кўзойнак таққан ишчилар дастгоҳлар чархини айлантириб, металлни қирққанида узлуксиз учқунлар оқими кўкка ўрлайди.\nБарибир бормаса бўлмас экан. Ахир бир қориндан талашиб тушган акаси. Одам деб чақириб тургандан кейин. Файзулла тонгда йўлга тушди.\nҚудаларнинг уйи қўшни тумандаги хўжаликда экан. Бир соатча юришди. «Москвич» билан «Дамас» пахса деворли оддийгина уй ёнида олдинма-кейин тўхтади. Файзулла сал нарироқда турган усти очиқ «Газ-51» юк машинасини кўрди. Машина устида ҳўкиз пишқириб турарди.\nДеворига турли сўзаналар, палаклар осилган каттагина хонада қудағайларни кутиб олган аёл, келиннинг холаси Вазира бошчилигидаги ўн бешга яқин аёл ўтиришибди. Ўртага дастурхон ёзилган. Нимагадир норози қиёфадаги ва ўз норозилигини кўз-кўзлашга ҳаракат қилаётган Вазира хола ҳол-аҳвол сўрашишлар ва бир пиёла чойдан сўнг куёв тарафдан келган бўғчаларни бирма-бир очиб, ичидагиларни аёлларга кўрсата бошлади.\n– Бу бошқа гап... Энди, қудағайжон, стенка масаласини гаплашиб олсак. Даврадаги аёллардан бири Раҳима холага мурожаат қилди:\n– Ҳа, ўргилай, ҳозир ҳамма жойда стенкани куёв тараф олиб бераяпти... Бу пайтда эса...\nЭркаклар хонасида гурунг қизиган. Гоҳ об-ҳаво, гоҳ бу йилги ғалла, гоҳ нарх-наво. Ишқилиб, гап топилади-да. Ниҳоят косалар олингандан сўнггина, ҳўриллатиб чой ичиш асносида жойлашиброқ ёнбошлаб олган Аширмат тоға мақсадга ўтди. – Энди гап бундай. Биласизлар, қишлоғимиз катта. Икки минг хўжалик яшайди. Ҳар бир хўжаликдан бир одам келиб-кетсаям шу ернинг ўзидан икки мингта қўноқ нақд дегани. Олис-яқиндан келадиган қўноқлар ҳам шунга яраша. Майли, сизларни кўп қийнамаймиз. Қиз вечерига бир каттароқ, тўрт-беш яшар буқа, иккита қўй берсаларинг бўлади. Шунга яраша ўн яшик тоза ароқ, бешта коньяк, ўнта шампан, бешта вино, сув сизлардан. Артист билан видео ўз-ўзидан куёв тарафнинг бўйнида. Буни айтиб ҳам ўтирмайлик. Хўш, нон-пишириққа деб яна уч-тўрт қоп висший сорт ун ташлаб кетсаларинг... Ана шунда сизлар айтган икки ҳафталик муддатда тўй қилсак бўлади. Ундаям ҳали хотинлардан сўраб кўриш керак, уларнинг тикиш-бичишлари битай деб қолганми ё ҳали чалами?\nШундай дея Ҳожи бобо ўрнидан учиб турди ва шоша-пиша хонадан чиқиб кетди. Амир ака унинг ортидан интилди, аммо Аширмат тоға бир ғазабли боқишда уни жойига ўтқазиб қўйди. – Кетса кетаверсин! – Оғзидан тупук сачратиб гапирди Аширмат тоға. – Ўзи келган ёр-ёр, ўзи кетган ёр-ёр! Бу ерда аниқ унга ҳеч кимнинг кўзи учиб тургани йўқ эди. Бунинг устига чақирилмаган жойга фақат аҳмоқ одам келади. Яна бу кишим ҳожимишлар! Настроенияни тузишдан боқасига ярамайди! Ичи қора-да, ичи қора! Ўзи мактабдаям «тарих, тарих» деявериб ҳаммамизнинг миянгхато қилиб қилиб ташлаганди. Пенсияга чиққанидан кейин қутуламизми десак, мана, энди Ҳожи бобо бўлиб олиб кариллагани-кариллаган. Бемаҳал қичқирган хўроз!.. Бўлди. Гап тамом! Аниқ ишга ўтамиз! Демак, гап бундай. Ўша гапим – гап! Айтганимизни қилсаларинг тўй бўлади, бўлмаса, ана, катта кўча!..\nЭркаклар музокараси бир соатдан ортиқроқ давом этди. Аширмат тоға барибир айтганида туриб олди. Куёв тарафдан келганлар қийинчилик билан бўлса ҳам аста-секин ён бера бошлашди. Аширмат тоға олдиндан бериб қўйган рўйхатига яна нималарнидир қўшса қўшдики, асло камайтирмади. Ахийри бир битимга келингач, меҳмонларга жавоб берилди. «Дамас» ёнига чиққанлари маҳал Файзулла букчайиб турган акасига ачиниб қаради. Бу пайтда Худойберди ака юк машинасининг ортга қайрилиб олишига йўл кўрсатаётганди.\nФайзулла туман марказидан бўлғуси куёв йигит, йигирма ёшлардаги Мардон билан «Дамас»га бир амаллаб икки той пахта ортиб келди. Юкни тушириб, ҳовлига олиб киришди. Шундан кейин кийимларига ёпишган пахталарни териб олаётган Файзулла чеккароққа ўтиб, офтобада қўлларини ювгач, акасининг ёнига борди. – Ака, энди мен қайтсам. Эртага иш. Айтгандим-ку, ойнинг охири. Менга нима хизмат бўлса бемалол айтаверасиз, тўйдан бир-икки кун олдин келиб, хизматда бўламан.\nСафар аканинг уйида туман марказида экан. Икки қаватли, дабдаба билан қурилган ҳовли бошқа уйлар орасида ажралиб турарди. Кун жуда иссиқ бўлишига қарамасдан каттагина ҳовлига палаткалар ўрнатилибди. Ҳовлининг нақшинкор дарвозаси ёнида басавлат, галстук таққан Сафар ака бошчилигидаги бир гуруҳ чопон кийган эркаклар таъзияга келувчиларни қарши олишаяпти.\nНамозшом маҳали. Томи қизил шиферли, атрофи пахса девор билан ўралган уй ҳовлисида одам гавжум. Эртага тўй! Бугун эса келин тарафда «қиз мажлиси». Ўртача катталикдаги, иккита чорпоя қўйилган ҳовлида ўндан ортиқ киши елиб-югуриб хизмат қилаяпти. Тўй раиси – 65-70 ёшлардаги маҳалла оқсоқоли Халил ака мезбонларга ҳам, хизматдаги ёш-яланг, қиз-жувонларга ҳам кўрсатма бериб чарчамайди. Азим ҳам оёғи олти, қўли етти бўлиб чопиб юрибди. Беш-олтита йигит ҳовли дарвозаси ёнида турган тележкадан темир оёқли стол ва ўриндиқларни ташияпти.\nБу оқшом қишлоқда Аширмат тоғанинг уйида тўй: Нозима «қиз мажлиси»ни ўтказмоқда. Ҳовлига «П» шаклида столлар қўйилган. Тўрда келин-куёв учун жой ажратилган. Улар ўтирадиган жой ортига осилган гиламда бир жуфт никоҳ узуги ҳамда «Мардонжон», «Нозимахон» исмлари пахта билан ёзилган. Бу столга турфа ичимликлар билан бир қаторда каттагина гулдаста ва торт ҳам қўйилган. Пастроқдаги чорпоя артистлар учун. Унда ҳофиз Рашид бошчилигидаги артистлар гуруҳи. Гуруҳ диск алмаштириб турувчи йигит, овозни созлаб турувчи эркакдан ҳамда асли исми Гулмира, бироқ нимагадир ҳамма Гулбадан деб атайдиган раққосадан иборат. Чорпоя ўртасига хонтахта қўйилиб, безатилган. Катта-катта овоз кучайтиргич карнайлар уч-тўрт жойга қўйилган.\nНисбийми, нисбий эмасми, ҳар тугул вақт аста секинлик билан бўлса ҳам ўтаверди. Тўй давраси эса тобора қизиб борарди. Йигирмадан ошиқ йигит-қиз, эркак-аёл даврани чангитиб рақсга тушиб ётишибди. Раққоса отарчи Гулбадан стол оралаб, иложи борича кўпроқ пул йиғишга уринган. У ора-сира бирон ўзига орқа ўгириб ўтирган меҳмоннинг ортидан бориб, кўкраги билан унинг елкасидан туртади. Меҳмон ноилож пул чиқариб берган. Маст меҳмонлар – уларнинг аксарияти ёш йигитлар – эса зўр бериб Гулбаданни қучоқлаб олишга, унинг кўкраклари орасига пул қистиришга ҳаракат қилишган. Гулбадан ноз-фироқ билан улардан қочишга интилади, аммо бунга астойдил уринмаётганлиги сезилиб туради. Бунга сайин унинг ишқибозлари сони орта боради. Ҳатто эллик-олтмиш ёшли эркаклар ҳам оғизларидан сўлаклари оққудай аҳволда Гулбаданга қараб қолишган. Томошабин аёллар орасидан эса қарғишлар эшитилиб қолади: «Яшшамагур уятсиз!.. Орқасини ликиллатишини!.. Илоё шуйтиб топган пулинг ўлимлигингга буюрсин!.. Обид, бор отангни чақир!.. Вой шарманда! Бундан кўра шир-яланғоч бўлиб ола қол эди!..»\nБунақа томошалардан кайфияти тушиб кетган Файзулла дарров ўғлининг ёнига қайтди. Азим ҳамон ўша жойида турар ва даврадан кўз узмасди. Файзулла билагидаги соатига қараб қўйди:\nДаврада ер тепиниб рақсга тушаётган оломон сафи тобора кенгаяверди, кенгаяверди. Келин-куёв ўрнидан туриб, ўйнаётганларга пул узатиши урф бўлган экан, Мардон билан Нозима буниям адо этишди. Бу орада Файзулла оқсоқол излаб чарчади. У ёши каттароқ кўринган одамни кўрса бас, ёнига чопиб боради, аммо уларнинг аксарияти маст. Маст эмаслари эса елка унинг саволига елка қисиб жавоб беришади, холос. Ниҳоят Файзулла бадрафхона томонга алпонг-талпонг қадам ташлаб кетаётган Амир акани кўриб қолдию, дарров қудасининг йўлини кесиб чиқди.\nҚишлоқдан чиққан машиналар катта йўлдан бир чақирим юрар-юрмас зулмат бағридаги дарахтлар орасидан Исмат бошлиқ йигирматача йигит йўлга чиқди ва кўчани тўсиб олди. Олдинда кетаётган «Нексия» кескин тормоз бериб тўхтади. Унинг ортидан кейингиси. Энг орқада келаётган «Дамас»ни бошқариб келаётган Файзулла ҳайрон бўлиб олдинроққа ўтди ва йўлни тўсиб турган, сўйил, арматура, тошлар билан қуролланган йигирматача йигитни кўрди. Уларнинг жимгина совуққон туришида недир бир ваҳм, ваҳшат мужассам эди. – Э, қиз вечерлариниям!.. – деб юборди Файзулла жаҳл билан.\nФайзулла, Азим ва Хайрулла вилоят марказий шифохонасининг реанимация бўлими биноси ёнида тонг оттиришди. Файзулла дўхтирларга, ҳамшираларга қанчалик ялиниб-ёлвормасин, фойда бермади – уни ичкарига қўйишмади. Ярим кечаси улар ёнига ҳофиз Рашиднинг ваҳимага тушган акаси, эллик ёшлардаги Нурилла ака қўшилди. Икки қаватли сарғимтир бино қаршисида кичкинагина ошхона бор. Ошхона ёнида тўртта сўри. Унда беморларнинг яқинлари жойлашиб олишган. Жой етмаганлар шундай ерга шолча тўшаб ўтиришибди.\nБирон соатларда қишлоққа етиб келишди. Файзулла олдига чопиб чиққан акасига вазиятни тушунтирди. Машина уриб кетган боланинг ҳаёти хавф остида эмаслиги эшитган Сайдулла ака анча енгил тортди. Бир пиёла чойдан кейин Азим дарвоза ёнида «Дамас» ини ювишга тутинди.\nКуёвжўралар тайёр бўлгунча бир соатча вақт ўтди. Кейин Сайдулла ака билан Халил оқсоқол келинни олиб келишга машина излаб кетишди. Ниҳоят яна бир соатлардан сўнг иккита «Нексия», иккита «Жигули», битта «РАФ» микроавтобуси ва «Дамас»дан иборат машиналар карвони сигналларини чалганча йўлга чиқишди.\nОрадан бир соатча вақт ўтди. Файзулла иссиқда терлаб-пишиб кетсаям, ўғли билан «Дамас» ёнида тураверди. – Бир соатдан ошди, – деди соатига қараб қўй¬ган Файзулла. – Тўшни еб бўлишгандир. Бир хабар олай-чи.\n– Турсунбой акажон, – деб чақирди эркакни Файзулла ойнадан бошини чиқариб, – барака топкур, келинг, олинг, мана солиғингиз. Турсунбой ака деганлари хурсанд бўлганча лапанглаб чопиб келиб пулни олди. Машиналар карвони яна йўлга тушди.\nБарча ташвишлар, елиб-югуришлар, асаббузарликлар ортда қолгандай. Сайдулла аканинг ҳовлисида ўтаётган қасира-қусур тўй ҳам якунланай деб қолди. Қўшиқ авжида. Ўртада иккита катта-катта гуруҳ рақсга тушаяпти. Ҳар гуруҳда биттадан раққоса аёл.Улар меҳмонларга қистирилган пулларни чаққонлик билан териб олишмоқда. Даврада қизил бўйинбоғ тақиб олган Сафар ака ҳам қўллари кенг ёйганча ўйнаяпти. Маст Амир ака ўзидан ҳам маст Сайдулла акани қучоқлаб олган. – Энди сийиғимиз битди, қуда. Қайтмасак бўлмайди. – Амир аканинг тили аранг айланарди.\nСаҳар палла. Бир кечада сочи оппоқ оқариб кетган Файзулла вилоят марказий шифохонасининг реанимация бўлими биноси эшиги ёнида чўк тушганча, бошини чангаллаб ўтирибди. Унинг ёнига басавлат, қизил бўйинбоғ таққан Сафар ака аста яқинлашди ва йўталиб қўйди. Файзулла бошини кўтарди. Йиғлайверганидан унинг кўзлари қуриб қолган. Бу кўзларда мислсиз алам ва оғриқ акс этарди.\n– Мен буни одам деб сўри заказ қилиб ўтирибман-а! – Ёқасини, қизил галстугини тўғрилаётган Сафар ака Файзулланинг орқасидан бақирди. – Қип-қизил жинни экан-ку! Жиннининг жойи эса жиннихонада бўлиши керак! Буни ташкиллаштирамиз! Шундай дея Сафар ака шоша-пиша хонтахтаси безатилган сўри томон юрди.\nСафар ака «ташкиллаштирди». Асаблари чатнаб турган Файзуллани асаб касалликлари бўлимига ётқизишди.\n"http://www.kutubxona.com/wiki/index.php?title=Abduqayum_Yoʻldosh._Toʻy_(qissa)_/_Kiril&oldid=1631" dan olindi


Давлатларнинг интернетда калака қилиш билан машғул «троллар фабрикаси» аниқланди\n22:10 / 15.11.2017\nАҚШнинг Freedom House тадқиқот ташкилотининг ҳисоботига кўра, 30та давлатда ҳукумат тузилмаларининг топшириғига кўра ижтимоий тармоқларда шарҳ ва изоҳлар қолдирувчи «троллар фабрикаси» фаолият кўрсатмоқда, деб ёзади Meduza.\n«Троллар фабрикаси» Россия, Мексика, Филиппин, Украина, Беларусь, Малайзия, Марокаш, Мьянма, Қозоғистон, Озарбойжон, Хитой, Баҳрайн, Эрон ва бир қатор бошқа давлатларда борлиги аниқланган. Ҳисоботда қайд этилишича, Россия каби давлатлар пул тўланувчи шарҳловчилардан хорижий давлатлардаги сайлов жараёнига аралашиш мақсадида фойдаланади, лекин «троллар фабрикаси» аксарият ҳолларда ички вазифалар учун қўлланилади.\nБир йил аввал Freedom House «троллар фабрикаси»ни ишлатувчи 26та давлатни аниқлаган эди. Хусусан, ўтган бир йил ичида бу рўйхатга Украина қўшилган.\nТадқиқот ривожланган интернет ҳамжамиятига эга 65та давлатни қамраб олган. Уларнинг фақат 16таси цензура ва интернетда давлатнинг бошқа чекловларидан холи. Россия эркин бўлмаган интернетга эга давлатлар сирасига киради. Хитой интернети энг чекланган давлат сифатида учинчи йилдирки кетма-кет тан олинмоқда, энг эркин интернет эса — Эстонияда.\nРоссияда «троллар фабрикаси»ни «Интернет тадқиқотчилар агентлиги» деб аташ одат тусига кирган. Унинг ходимлари ижтимоий тармоқларда буюрилган мавзу бўйича изоҳлар қолдиришади. Россиядаги «троллар фабрикаси»ни тадбиркор Евгений Пригожин молиялаштиради, дея тахмин қилинади.\nРБК суриштирувига кўра, «Троллар фабрикаси»дан АҚШдаги сайловлар олдидан ижтимоий тармоқларда сиёсий реклама жойлаштириш, АҚШдаги турли жамоатчилик ва сиёсий бирлашмалар фаолиятини имитация қилиш ва намойиш этиш учун фойдаланилган.


Куртуа: “Ла Лигага қайтиш? Шундоқ ҳам юрагим Мадридда” / CHAMPIONAT.asia\nКуртуа: “Ла Лигага қайтиш? Шундоқ ҳам юрагим Мадридда”\n07 фев 01:55\nТеглар : Тибо КуртуаЧелсиРеал Мадрид\n“Челси” посбони Тибо Куртуа фаолиятини Испаниядам давом эттиришига оид миш-мишларга изоҳ берди.\nБелгиялик посбонни Мадриднинг”Реал”и ўз сафига қўшиб олиш ниятида.\n“Испанияга доимий бориб келиши “Реал”нинг қизиқишлари билан боғлиқми? Бу кўпроқ оилавий сабаб билан деган бўлардим. У ерда менинг фарзандларим истиқомат қилишади. Қизим билан FaceTime орқали ҳар куни гаплашаман, ўғлим эса ҳали жуда ёш. Шу сабаб имкон бўлди дегунича Мадридга учаман. Менинг юрагим ўша ерда.\nЛа Лигага қайтишим ҳақиқатга яқинми? “Реал” бу борада “Челси” билан гаплашиб олиши лозим. Аммо улар ҳали раҳбариятимизга бу борада мурожаат қилишмади. Биламан, қачонлардир Мадридга қайтаман. Чунки бу шаҳарни яхши кўраман. Бу мен униб-ўсган жой. У ерни тарк этиш менга жуда оғир бўлганди.\nАгар мен “қироллик клуби”га керак бўлсам, қарор қабул қилишда менинг шахсий қизиқишларим бу борада муҳим роль ўйнаши шубҳасиз. Аммо айни пайтда “Челси” билан шартномани узайтириш борасида музокара олиб бормоқчиман”, дея Куртуанинг сўзларидан иқтибос келтирмоқда Sport/Foot Magazine.\nМанба\t: SportMagazine\nСарри "Челси"ни тарк этса, клуб унга миллионлаб фунт тўлаб беради 10\nПике: "Яхши ҳамки хоккейда "Реал" йўқ, акс холда..." 55


“Ўзбекистон Pеспубликасининг Сайлов кодексини тасдиқлаш тўғрисида”ги Қонуннинг моҳияти ва аҳамияти ҳақида - AmuNews.uz - энг сўнгги янгиликлар\n“Ўзбекистон Pеспубликасининг Сайлов кодексини тасдиқлаш тўғрисида”ги Қонуннинг моҳияти ва аҳамияти ҳақида\nЖорий йилнинг 25 июнида “Ўзбекистон Pеспубликасининг Сайлов кодексини тасдиқлаш тўғрисида”ги Қонун Ўзбекистон Pеспубликаси Президенти томонидан имзоланди.\nЯнги кодексга биноан, сайловларда ҳар бир фуқаро бир овозга эга.\nУнга мувофиқ, Қонунчилик палатаси депутатлари сайловини ўтказиш учун 150 та ҳудудий сайлов округлари тузилади.\nИлгари 135 та округ тузилган ва 15 нафар депутат собиқ Ўзбекистон экологик ҳаракатидан сайланган. Эндиликда Ўзбекистон экологик партияси ташкил этилганлиги боис, мазкур партия депутатликка ўз номзодларини умумий сайловларга қўйган ҳолда Қонунчилик палатасидан ўрин эгаллаши мумкин.\nУнга кўра, сайловчилар Марказий сайлов комиссиясининг расмий\nвеб-сайтида сайловчиларнинг рўйхати тўғрисидаги ўзи учун керакли маълумотларни олиш имкониятига эга бўлади.\nСайловлар соат 8.00 дан 20.00 гача ўтказилади. Илгари соат 6.00 дан соат 20.00 гачаўтказилган.\nСайловчи овоз бериш биносига келгач участка сайлов комиссиясининг аъзосига ўз шахсини тасдиқловчи ҳужжатни кўрсатади ҳамда сайловчилар рўйхатига имзо қўяди. Шундан кейин унга сайлов бюллетени берилади.\nСайловда сайловчи ўзи ёқлаб овоз бераётган номзоднинг фамилияси рўпарасида, ўнг томонда жойлашган бўш квадратга “+” ёки “√” ёхуд “Х” белгисини қўяди.\nПPЕЗИДЕНТ САЙЛОВИНИНГ ЎЗИГА ХОС ХУСУСИЯТЛАPИ\n35 ёшдан кичик бўлмаган, давлат тилини яхши биладиган, сайловгача камида 10 йил Ўзбекистон ҳудудида муқим яшаётган фуқаро Президент этиб сайланиши мумкин.\nҚОНУНЧИЛИК ПАЛАТАСИ ДЕПУТАТЛАPИ САЙЛОВИНИНГ ЎЗИГА ХОС ХУСУСИЯТЛАPИ\nСЕНАТНИ ШАКЛЛАНТИPИШ ТАPТИБИ\nСенат аъзолари Қорақалпоғистон Pеспубликаси, вилоятлар ва Тошкент шаҳридан тенг миқдорда – олти кишидан сайланади.\nСенатга сайлов Қорақалпоғистон Pеспубликаси Жўқорғи Кенгеси, вилоятлар, туманлар ва шаҳарлар ҳокимият вакиллик органлари депутатларининг қўшма мажлисларида мазкур депутатлар орасидан яширин овоз бериш йўли билан ўтказилади.\nСенатнинг ўнолти нафар аъзоси энг обрўли фуқаролар орасидан Президент томонидан тайинланади.\nМАҲАЛЛИЙ КЕНГАШЛАPГА САЙЛОВЛАPНИНГ ЎЗИГА ХОС ХУСУСИЯТЛАPИ\nМаҳаллий Кенгашларга сайлов ҳудудий бир мандатли сайлов округлари бўйича кўппартиявийлик асосида 5 йил муддатга ўтказилади.\nСайлов кунигача 21 ёшга тўлган ҳамда камида 5 йил Ўзбекистон ҳудудида муқим яшаётган фуқаролар маҳаллий Кенгашлар депутатлигига сайланиш ҳуқуқига эга.\nСАЙЛОВ НАТИЖАЛАPИНИ ЭЪЛОН ҚИЛИШ\nЕ.Ж.Утениязов, Фуқаролик ишлари бўйича Амударё тумани суди раиси


O'zbekistonda hunarmandchilikning 34 turi ma'lum va mashhur - YOSHLAR.COM - Скачать новинки музыки MP3\nO'zbekistonda hunarmandchilikning 34 turi ma'lum va mashhur\nЎзбекистон Республикаси Президенти Шавкат Мирзиёев раислигида 3 ноябрь куни ҳунармандчиликни янада ривожлантириш, ҳунармандларни ҳар томонлама қўллаб-қувватлаш, аҳоли бандлигини ошириш масалаларига бағишланган йиғилиш ўтказилди. Бу ҳақда “president.uz” расмий сайти орқали маълумотлар тақдим этилган.\nЎзбекистонда ҳунармандлик азалдан яхши ривожланган. Болаликдан ҳунар ўрганиш, яратган маҳсулоти ва меҳнати билан одамларга наф келтириш халқимизнинг миллий қадриятига айланган. Ҳунар турлари асрлар давомида кенгайиб, янги йўналишлар ва мактаблар билан бойиб борган. Маълумотларга кўра, бугунги кунда мамлакатда ҳунармандликнинг 34 тури мавжуд.\nҲунармандлик харидоргир маҳсулотлар ишлаб чиқариш, халқимиз фаровонлигини ошириш, аҳоли, айниқса, ёшлар, хотин-қизлар ва кам таъминланган оилалар бандлигини таъминлашда муҳим аҳамият касб этади. Шу боис Президент Шавкат Мирзиёев ҳунармандчиликни янада ривожлантириш, ҳунармандларни қўллаб-қувватлашга алоҳида эътибор қаратмоқда.


БМТ Хавфсизлик Кенгаши Украинадаги уруш бўйича йиғилиш ўтказади | Qalampir.uz\nБМТ Хавфсизлик Кенгаши Украинадаги уруш бўйича йиғилиш ўтказади\nОлам\t11 Май 11:26 2966\nБМТ Хавфсизлик Кенгаши эртага, 12 май куни Украинадаги гуманитар вазиятга бағишланган йиғилиш ўтказади. Бу ҳақда ТАСС ташкилотдаги манбага таяниб маълум қилган.\n“Учрашув 12 май куни, куннинг биринчи ярмида бўлиб ўтади”, деган манба.\nАгентликнинг яна бир манбаси ҳам 12 май куни Хавфсизлик Кенгаши маслаҳатлашувлари ўтказилишини тасдиқлаган.\nCNN’га кўра, Хавфсизлик Кенгаши йиғилиши Франция ва Мексика илтимосига кўра чақирилган. Таъкидланишича, у очиқ форматда ўтказилади, қандайдир масала бўйича овоз бериш кутилмайди.\n“Учрашувда Бирлашган Миллатлар Ташкилотининг Гуманитар масалаларни мувофиқлаштириш бошқармаси ва Бирлашган Миллатлар Ташкилотининг Болалар жамғармаси вакиллари сўзга чиқади”, дейилган хабарда.\nЭслатиб ўтамиз, Бирлашган Миллатлар Ташкилоти Хавфсизлик Кенгаши жорий йилнинг 6 май куни бўлиб ўтган йиғилишда Россиянинг Украинага ҳарбий босқини бошлангандан бери биринчи марта раиснинг Украинадаги вазият бўйича баёнотини қабул қилганди.\nМаълумот ўрнида, Бирлашган Миллатлар Ташкилоти Хавфсизлик Кенгаши вето ҳуқуқига эга 5 доимий аъзодан иборат: АҚШ, Буюк Британия, Россия, Франция ва Хитой.\n19 Май 11:12 71018\n19 Май 16:20 30414\n19 Май 08:47 26479\n20 Май 16:22 25363\n19 Май 18:20 23694


11 сентябрни эслаб. АҚШда байроқлар туширилади\nФото: «Nation News»\nАҚШ президенти Дональд Трамп 2001 йил 11 сентябрь воқеалари қурбонларини хотирлаш муносабати билан байроқларни туширишга фармон берди, дейилади Оқ уй матбуот хизмати хабарида.\nАмерика лидери 11 сентябрни Ватанпарвар куни дея эълон қилиб, барча департаментлар, агентликлар ва идораларни 2001 йил 11 сентябрь воқеалари қурбонлари хотирасига ҳурмат бажо келтириб, байроқларни тушириб қўйишга чақирди.\nЭслатиб ўтамиз, 2001 йилнинг 11 сентябри энг йирик террор ҳужуми уюштирилган кун сифатида тарихнинг қора саҳифаларига кирди. Оқибатда 2977 киши ҳалок бўлган, 24 нафар инсон бедарак йўқолганди. Террорчилар олиб қочган самолётлардан иккитаси Нью-Йоркдаги Жаҳон савдо маркази жойлашган эгизак минораларга келиб урилганди.\nАмерика комиссияси хунрезликда «Ал-Қоида» ва унинг етакчиси Усама бин Лодинни айбдор деб топганди.\nАҚШ байроқ 11 сентябр террор\nХориж 22/11, 13:09\nАҚШ компанияси коронавирус вакцинаси нархини ошкор этди


Kun.uz масъул ходимининг Telegram-аккаунтига бузиб киришди - Terabayt.Uz\n23 апрель санаси, маҳаллий вақт билан тунги соат 01:16 (Бутунжаҳон координациялашган вақт бўйича 22.04.2021 йил соат 20:16)да номаълум шахс(лар) Kun.uz сайтининг масъул ходимига тегишли Telegram аккаунтига бузиб киришга муваффақ бўлишган. Бузиб кириш ҳолати бир вақтнинг ўзида 2та IP манзилдан – бири Тошкент (IP-185.139.137.9) ва яна бири Стокгольм (IP-45.91.21.10) шаҳридан амалга оширилган, дейилади хабарда.\nЎҚИНГ: Telegram-аккаунтингизга энди компьютер ёки ноутбукда SMS орқали киролмайсиз!\nЎҚИНГ: IP-манзил нима ва у қандай ишлайди?\nШу муносабат билан, Ўзбекистон Республикаси фуқароларини киберҳужумлардан ҳимоялаш учун масъул идоралардан ушбу хатти-ҳаракатларни содир этган шахс(лар)ни аниқлашда амалий ёрдам беришларини сўраб қоламиз, дейилади хабарда.\n#Telegram #Telegram Desktop #ахборот хавфсизлиги #веб-сайт #иловалар #интернет хавфсизлиги #кибер хавфсизлик #кибер ҳужум #киберҳужум #мессенжер #сайт #Ўзбекистон #хавфсизлик #хакер ҳужуми #хакерлар #ҳужум #Telegram X #онлайн хавфсизлик


Серқирра ижод соҳиби – O‘zbekiston Badiiy akademiyasi\nAugust 19, 2020 / Yangiliklar‚ Рассомлар\n18 август – афсонавий ва севимли ўзбек рассоми Чингиз Аҳмаров таваллуд топган кун.\nЧингиз Аҳмаров (1912 – 1995 й.) ўзбек миллий санъатининг бой меросига беқиёс ҳисса қўшган улкан санъаткордир. Унинг ижоди Ўзбекистон санъатининг энг ёрқин саҳифаларидан биридир.\nСерқирра ижод соҳиби бўлмиш Чингиз Аҳмаров қарийб ярим асрлик ижодий фаолияти мобайнида юзлаб график асарлар – китобларга иллюстрациялар, ўнлаб портрет ва тематик асарлар, спектакль ва кинофильмлар учун декорациялар эскизлари ҳамда нафақат Ўзбекистон, балки бошқа давлатларда ҳам бир қатор деворий санъат асарларини яратди.\nРассом томонидан Самарқанд шаҳрида Улуғбек обсерваторияси яқинидаги Улуғбек музейида монументал-декоратив паннолар серияси ижод қилинди.\nТошкентдаги “Алишер Навоий” номли метро бекати, шарқшунослик ва санъатшунослик институтлари, Алишер Навоий номидаги адабиёт ва санъат музейи, Сочи шаҳридаги “Ўзбекистон” санаторийси, Москвадаги “Киевская” метро бекати ва бошқа ҳашаматли бинолар Аҳмаровнинг бетакрор ижоди билан жило топиб, ҳанузгача инсонларнинг нигоҳини қувонтириб келмоқда.\nЧингиз Аҳмаров узоқ йиллар давомида Республика рассомлик коллежида ва Ўзбекистон Давлат санъат ва маданият институтида дарс бериб, кўплаб иқтидорли рассомларни етиштирди.\nЧингиз Аҳмаров ҳақида сўз кетганида, у кишини Навоий ижодидан куч олган рассом, деб таърифлашади.\nРассом юртимизнинг кўҳна шаҳарларидаги қадимий меъморий обидалар билан танишиб, тарих, адабиёт, тасвирий ва амалий санъат меросини пухта ўрганишга астойдил интилган. Гўзалликнинг асл моҳияти, унинг сирларини англашга бўлган интилиш мусаввирни Навоий ижодига чуқурроқ кириб боришга ундаган.\nМўйқалам соҳиби асарларидаги миллий руҳнинг устуворлиги ҳам унинг Навоий ижодига меҳри, чексиз эҳтироми сабаблидир.\n– Чингиз Аҳмаров асарлари, мўъжаз чизгилари, турли расмлари тасвирий санъат ихлосмандлари томонидан чуқур қадрланади, – дейди Ўзбекистон халқ рассоми, академик Жавлон Умарбеков. – Мен ҳам унинг ижодидан илҳомланганман. Устоз асарлари ҳар бир инсонни эзгуликка, олижанобликка, гўзалликка ошно этиши билан қимматлидир.


Президент Чилонзордаги кафель ишлаб чиқариладиган корхонани...\n24.10.2019 18:38 0 2109\nДавлатимиз раҳбари 2017 йилда Чилонзор туманига ташрифи чоғида «Ориент керамик» корхонаси лойиҳасини маъқуллаган эди, деб хабар бермоқда Президент матбуот хизмати.\nШундан сўнг фойдаланилмаётган ерда замонавий бино қурилиб, хориждан керамика маҳсулотлари ва кафель ишлаб чиқарадиган ускуналар келтириб ўрнатилди. Корхона жорий йил июль ойида иш бошлади. Унинг умумий қиймати қарийб 14 миллион доллар бўлиб, йилига 3,6 миллион квадрат метр керамик маҳсулотлар ишлаб чиқариш қувватига эга.\nБугун, 24 октябрь куни Президент Шавкат Мирзиёев корхонанинг иш жараёни билан танишиб, маҳсулот турларини кўздан кечирди.\nМаҳсулотлар деярли юз фоиз маҳаллий хомашёдан тайёрланмоқда. Шу боис, хорижникидан бир неча баробар арзон нархларда икчи бозорга чиқарилмоқда. Шунингдек, уларнинг 30 фоизи Қозоғистон, Тожикистон, Қирғизистон ва Афғонистонга сотилмоқда. Биргина июль-август ойларида 500 минг долларлик экспорт қилинган. Айни пайтда бу ерда 270 нафар ишчи ва мутахассис меҳнат қилмоқда.\n«Ориент керамик» масъулияти чекланган жамият томонидан 2020-2021 йилларда амалга оширилиши режалаштирилган лойиҳа ҳақида маълумот берилди. Унга кўра, ҳозирда юртимизга импорт қилинаётган катта ўлчамдаги керамогранит кафеллар ишлаб чиқариш йўлга қўйилади. Яна 700 та иш ўрни яратилади.\nДавлатимиз раҳбари ушбу компания негизида мамлакатимизнинг ҳар бир ҳудудида кичик корхоналар ташкил этиш, логистикага қулай жойлар ажратиб, уларни керамик маҳсулотлар ишлаб чиқарувчи кластер тизимида ишлатиш, товарларни кўпайтириб, нархни тушириш эвазига экспорт ҳажмини ошириш зарурлигини таъкидлади.\nШу ерда Тошкент шаҳрида саноат ва хизмат кўрсатиш соҳаларида амалга оширилиши режалаштирилган лойиҳалар тақдимоти ҳам ўтказилди.\nЧилонзор Президент корхона Ориент керамик


Muslim.uz лойиҳаси: “Жумадан жумагача”\nАссалому алайкум, ҳурматли мухлислар! Жума айёмингиз муборак бўлсин!\nMuslim.uz портали ишончли ва фойдали хабар ва мақолаларни тақдим этишда давом этади.\nМаълумки, портал ижодкорлари Сиз азиз мухлисларга бир биридан ажойиб янгидан янги лойиҳаларни тақдим этиб келишмоқда. Бугун, муборак жума кунида “Жумадан жумагача” деб номланган янги лойиҳамиз ишга тушганини маълум қилмоқчимиз. Унда порталимизда бир ҳафта давомида эълон қилинган сара мақола ва хабарларнинг дайжести бериб борилади.\nУшбу лойиҳамизнинг биринчи сонини эътиборингизга ҳавола этамиз.\nЖума, 3 ноябрь\nЭроннинг Шероз шаҳрида Дунё мусулмон ёшлари Қуръон форуми ўтказилди. Форумга Эрон ҳамда дунёнинг турли минтақаларидан 700 га яқин қорилар иштирок этди.\nРоссиялик дастурчилар томонидан араб тили ва Қуръони каримни ўрганувчилар учун янги дастур тақдим этилди. Дастур мустақил равишда араб алифбосини ўрганишда жуда қўл келади.\nТошкент ислом институтида Махсус сиртқи бўлимга 2017-2018 ўқув йили бошланаётгани муносабати билан байрам тадбири ўтказилди.\nМуфтий Усмонхон Алимов ҳазратлари дунёдаги энг нуфузли 500 мусулмон рўйхатидан жой олди.\nШанба, 4 ноябрь\nДубайдаги “Kite Beach” соҳилида БАА асосчиси ҳисобланган Шайх Зайд ибн Султон ан-Наҳаённинг сурати амирлик рамзи бўлган байроқ (4 мингта) ёрдамида тасвирланди.\n“Илмфеед” гуруҳи томонидан олинган видеолавҳа ижтимоий тармоқларда тарқатилди. Ушбу лавҳада тўтиқуш “Фотиҳа” сурасини ўқиди.\nЯкшанба, 5 ноябрь\nСанкт-Петербург жоме масжидида Тошкент шаҳар бош имом-хатиби ўринбосари Жасур Раупов томонидан маъруза қилинди. Маъруза диний экстремистик оқимлар, ватанга садоқат, оила, унинг муқаддаслиги, огоҳлик мавзуларига бағишланди.\nДушанба, 6 ноябрь\nФидель Кастрони қойил қолдирган ўзбек ўғлони Шароф Рашидов ҳақида мақола эълон қилинди.\nТуркия Миллий ассамблеяси собиқ депутати Содиқ Бадак Ўзбекистон Республикаси Туризмни ривожлантириш давлат қўмитаси раисининг маслаҳатчиси лавозимига тайинланади.\nСешанба, 7 ноябрь\nБирлашган Араб Амирликларининг Шаржа шаҳрида дунёдаги энг катта байроқ ўрнатилгани бўлди.\nБААнинг Шаржа шаҳрида китоблар намойишига бағишланган халқаро кўргазма бўлиб ўтди.\nҲиндистонда кенгуру шаклидаги ахлат қутисини илоҳий шакл деб ҳисоблаган одамлар унга сиғинишни бошладилар.\nЧоршанба, 8 ноябрь\n“Йил имоми-2017” кўрик танлови Республика босқичи ўтказилди.\nЎзбекистонда “Ҳалол” стандартлари жорий этилиши юзасидан Ўзбекистон Республикаси Президентининг қарори қабул қилинди.\nПайшанба, 9 ноябрь\nСаудия Арабистонида чўл бағридан келажак шаҳри барпо этилади. Шаҳар қурилишига 500 миллиард доллар сарфланиши кўзда тутилган.\nЎзбекистон делегацияси аъзолари Астрахан шаҳридаги Қизил масжид ва Қора масжидларида меҳнат муҳожирлари билан учрашувлар ўтказдилар.\n1584 марта ўқилди\nЖумадан жумагача лойиҳаси,\nДругие материалы в этой категории: « “Тинчлик – улуғ неъмат”\tШавкат Мирзиёев Самарқандга ташриф буюрди »


Еркин Қарақалпақстан Вести Каракалпакстана 17:40:22, 23.02.2020\nГүзлик бийдайларды пахта атызы менен араластырып еккен жағдайда гүзде толық нәл берип, жақсы өсип-раўажланған бийдай атызларында, қыстан шыққаннан кейин бәҳәрде «дуз қыйып» набыт болыў жағдайлары көплеп ушырасады. Буған шайып суўғарыў шала өткерилип, топырақта дузлардың толық жуўылмаўы ҳәм бийдай егилген атызларға жақын жайласқан пахта атызларын гүзги-қысқы суў менен суўғарып, дузлардың бийдай атызларына қарай жылысып топланыўына себепши болады. Сонлықтан бийдай атызларын «массив» етип еккен мақул болады.\nӨсимлик жақсы өсип-раўажланыўы ушын топыраққа ислеў бериў жолы менен онда тийисли суў, ҳаўа ҳәм азық режими жаратылады. Бул илаж бийдайдың өсиўи ҳәм раўажланыўын жақсылайды. Нәтийжеде зүрәәт ҳәм дән сапасы артады.\nГүзлик бийдай егиўге ажыратылған атызлар сүрилмеген болса, оларды скреперлер менен тегислеп, кейин 22-25 сантиметр тереңликте сүриў керек. Сүрилген атызлар узын базалы тегислегишлер менен диагонал усылда 5 градус дәрежеде тегисленеди. Кейин атыз 0,25-0,5 га, мөлшеринде қыйтақларға бөлип, шайып суўғарылады. Шайып суўғарыў топырақтың шорланыў дәрежесине қарап кеминде еки рет, гектарына 1500-1800 метр куб есабынан өткериледи. Дузы жуўылған майданлар тапқа келгеннен кейин шел-салмалар тегисленип, атыз узынына-кесесине 16-18 сантиметр тереңликте чизелленеди ҳәм тырма-мала басылып егиске таярланады. Топырақтың қатламындағы оның көлем массасы 1,2-1,3 г/смқ тан жоқары болмаўы керек. Жер сүрилгенде топырақтың физикалық қәсийетлери, суў, ҳаўа, ыссылық өткериў уқыбы жақсыланады. Микроорганизмлер ҳәрекети күшейип, органикалық массалардың шириўин тезлестиреди ҳәм түрли мәдений бирикпелер өсимлик тәрепинен аңсат өзлестирилетуғын ҳалға келеди. Фосфорлы ҳәм калийли төгинлердиң жыллық нормасы сүрим астына бериледи. Бул бийдайдың пүткил өсиў дәўиринде өсимликтиң азық элементлерине болған талабын қандырыў ушын керек. Гүзлик бийдайдың егис мүддетин дурыс анықлаў тийис. Гүзлик бийдайдың «тыным» дәўирине шекем өсиўи ҳәм раўажланыўы ушын орташа 45-55 күн талап етиледи, яғный, гүздеги суткалық температура +5 градустан төменлегенде бийдай өзиниң өсиўин тоқтатады. Бул бизиң жағдайымызда гүзлик бийдай егисине сентябрь айының биринши он күнлигинен кирисе бериўге болатуғынлығын көрсетеди.\nГүзлик бийдайдың қатар арасын 15 см етип узынына ҳәм кесесине егиў керек, бирақ, бул усылда егис қәрежети жоқары болады. Ҳәзирги ўақытта көпшилик хожалықларда қолланылып туқымды төгип шашыў техникаларының жәрдеминде егиў, егис талапларына жуўап бермейди. Себеби, онда шашылған туқым жерге бир тегис түспейди. Туқымның 25-30 проценти тереңге кетеди және 25-30 проценти жердиң бетинде қалып зая болады, нәтийжеде егилген туқымның ярымынан нәл аламыз. Соның ушын егисти, бийдай егиў ушын арнаўлы шығарылған СЗТ-3,6 сеялкасында әмелге асырыў керек. Туқымның түсиў тереңлиги 3-5 сантиметр, жеңил ҳәм ығаллығын тез жоғалтатуғын топырақларда 5-6 сантиметр әтирапында болғаны мақул.\nБийдайдың егис нормасын анықлағанда топырақ-ықлым шараяты, сорттың қәсийети, туқымның сапасы, буннан бурын егилген егин түри ҳәм егис мүддети есапқа алынады. Бийдай сортлары дәниниң ирилиги ҳәм 1000 дана дәнниң массасы бойынша ҳәр қыйлы. Соның ушын, ҳәр бир сорттың егис нормасы ҳәр қыйлы болады, яғный, гектарына 5,0-6,0 млн дана көгериўшең туқым есабынан белгиленеди. Ал, енди, буны килограммда қалай анықлаймызs Айтайық, 1000 дана дәнниң массасы 42 грамм болған туқымын егип, 6 млн түп алыўымыз керек. Ол ушын 42 граммды 6 млн. ға көбейтемиз ҳәм ол жерге гектарына 250 килограмм туқым керек екенлигин билемиз, және бир мысал, гектарына 250 килограмм туқым егиўимиз керек, ол туқымның 1000 дана дәниниң салмағы 45 грамм. Сонда бул жерден қанша нәл аламыз? Ол ушын 250 килограммды 45 граммға бөлип, бул жерден 5,5 млн. түп нәл алатуғынымызды билемиз. Кеш егислерде ҳәм отақ-шөп басып кететуғын атызларда егис нормасын 10-15 процентке артық егип алған мақсетке муўапық келеди.\nҚарақалпақстан дийқаншылық илим-изертлеў институтының илимий хызметкери, аўыл хожалығы илимлериниң кандидаты.


Саид Анвар. Аломат (ҳажвия) | www.ziyouz.uz\nБош саҳифа Ўзбек насри онлайн антологиясиСаид Анвар (1962)Саид Анвар. Аломат (ҳажвия)\nҲалимжон ака қирқ ёшларда, чуваккина, аммо ҳалимдек одам. У киши билан муносабатларимиз салом-аликдан нарига ўтмаган. Қаерда ишлайди, билмайман. «Ҳалимжон қаерда ишлашса ҳам ишларни лой қилади, аммо акалари бор, — мойли иш топиб беришаверади, тешик узук ерда ётармиди!» деб кулиб қўйишади. Нега? Буниси ҳам менга қоронғу.\nЧорраҳада турсам «Жигули» келиб тўхтади. Ойнадан Ҳалимжон аканинг муштдеккина бошлари кўринди.\n— Уйгами? Чиқинг! — деди у.\nСаломни қуюқ қилиб, орқа ўриндиқдан жой олдим.\n— Тошкентданми? — сўради Ҳалимжон ака қўлимни оҳиста қисиб.\n— Тошкентлар жуда ўзгариб кетибди-а? — деди рулдаги тақамўйлов ака илжайиб. — Кеча келишимда тушгандим, танимадим, вей, танимадим.\n— Шодмонқул Жиззахдан, армияда бирга хизмат қилганмиз, — Ҳалимжон ака йўлдошини таништирган бўлди. — Абдулла Акраровга ишқи тушиб қолган экан, ўғлининг тўйига айтиб кетаман деб келибди-да. Олтиариққа кетяпмиз.\n— Абдулла акага гап йўқ-да, — Шодмонқул яна илжайди. — Кечаги куни стадионда кулги кечаси бўлди. Абдулла ака икки соат шунақанги кулдирдики, тан бермаган одам қолмади.\n— Ҳа, Абуллажон зўр! — Ҳалимжон ака тамшаниб қўйди.\n— Ие! — Шодмонқул йўлкўрсатгичга аланглаб қаради. — «Ча-мангул» хўжалиги деб ёзиб қўйибдими?\n— Ҳа, «Чамангул» бизнинг хўжалик, — жавоб бўлди Ҳалимжон акадан.\n— Аломатхон шу хўжалик раисининг муовини-а? — яна сўради Шодмонқул.\n— Ҳа, уни қаердан танийсан?— савол бериш навбати Ҳалимжон акага ўтди.\n— Э-э-э! — Шодмонқул ўртоғининг тиззасига шаппатилаб кулди. — Санаторийда танишганмиз. Туман катталаридан бири билан борган экан. Катта санаторийда ёшроғини топволиб, бу кишига қарамади. Аломатхон қасдма-қасдига туну кун мен билан бирга бўлди. Оҳ-оҳ-оҳ! Сенам юрибсан-да, яшаяпман деб. Роса бир ой шундай ҳузур қилдим, эсласам ҳали-ҳануз этларим жимирлаб кетади. Идорасига кириб ўтмаймизми? Мени кўрса «дод!» деб юборади.\n— Унда ҳов, толнинг тагидан чапга бурил! — Ҳалимжон аканинг фақат овози эмас, ранги ҳам ўзгарганга ўхшади.\nМашина идора олдига келиб тўхтади.\n— Юр, бирга кириб чиқамиз, — Шодмонқул идорага ишора қилди.\n— Биз чекишиб турамиз, кириб чиқавер! — Ҳалимжон ака зардалироқ жавоб берди.\nЧекишиб тургандик, Шодмонқул тарвузи қўлтиғидан тушиб қайтиб чиқди.\n— Далага чиқиб кетганмиш! — деди у машинасини ўт олдирар экан. — Шу иссиқда далага борармиди, уйида ётгандир.\n— Уйига кириб қўяқоласанми? — сўради Ҳалимжон ака. Жавоб кутмай йўлбошловчиликни бошлаб юборди. — Чапга юр. Энди ўнгга бурил. Ҳов, анови тор кўчага буриламиз. Энди тўхта. Мана шу уй!\n— Яхшиси уйига сен кириб чиққин, — Шодмонқул қўли билан имо қилди. — Яна уйида эри бўлса, бегона жой…\nҲалимжон ака шахдам юриб, ичкарига кириб кетди. Дам ўтмай ўша юриш билан қайтиб чиқди.\n— Уйда йўқ экан. Ҳақиқатан далага чиқиб кетибди! — деди.\nЙўлга тушдик. Шодмонқул иршайиб дам кўрсаткич бармоғини силтайди, дам бош чайқаб, «Ҳа, сен!» деб қўяди ўртоғига.\n— Нима мен? — учинчи, ё тўртинчи «ҳа, сен!»дан кейин Ҳалимжон ака зарда билан сўради.\n— Аломатхонининг отини айтишим билан қовоғинг осилиб, овозинг ўзгариб қолди, билдим, сенам-а? — Шодмонқул маъноли томоқ қирди. — Уйига ҳам чақирмасдан, нетмасдан кириб кетдинг — худди ўзингнинг уйингдай!.. Кундош эканмиз-ку, Аломатхоннинг аломатлигини сенга гапириб ўтирибман-а! Ташла! — у қаҳ-қаҳ уриб кафтини Ҳалимжон акага тутди.\nАка юзини тескари буриб, оҳиста сўз қотди:\n— Ўз уйимдай-да! Аломат хотиним бўлади!\n← Аввалги Аввалги Саид Анвар. «Вредност» (ҳажвия)\nКейинги → Кейинги: Саид Анвар. Шўртик (ҳажвия)


Ёшлар туризм клуби ташкил этилади » Новости Узбекистана сегодня: nuz.uz\nНовости Узбекистана → ЖАМОАТЧИЛИК → Ёшлар туризм клуби ташкил этилади\n18-01-2020 20:36 0 1585 Рейтинг1 Чоп этиш\n2020 йилнинг февраль ойида “Наврўз” маданият ва истироҳат боғида “Туризм лабораторияси” фаолияти йўлга қўйилиши режалаштирилган деб ёзади Uz.A нашри.\nБу ҳақда Туризмни ривожлантириш давлат қўмитаси раиси вазифасини бажарувчи Абдулазиз Аққулов пойтахтимиздаги “Wyndham Тashkent” меҳмонхонасида Ўзбекистон ёшлари билан учрашувда маълум қилди.\n“Туризм лабораторияси” Президентимиз томонидан илгари сурилган 5 та муҳим ташаббус асосида ёшлар маънавиятини юксалтириш, тарихимизга қизиқишини ошириш, туризм соҳасига жалб этиш мақсадида ташкил этилади.\n– “Туризм лабораторияси”да замонавий кутубхона, коворкинг маркази, бепул Wi-Fi, хорижий экспертлар томонидан ёшлар учун вебинарлар, турли тренинглар ўтказиш ҳамда талабалар учун туризм соҳасидаги китоблар, журналларга бепул обуна ва онлайн кутубхоналардан фойдаланиш каби имкониятлар яратилади, – деди Абдулазиз Аққулов. – Лабораторияда ёшлар томонидан замонавий тарғибот материаллари, креатив сувенир ҳамда ҳунармандчилик маҳсулотларининг янги намуналари ишлаб чиқилади.\nТаъкидланишича, туризм соҳасини ривожлантириш бўйича алоҳида клуб ташкил этилиб, ёшлар орасидан энг фаол, энг ташаббускорлари координатор сифатида танлаб олинади. Уларнинг фаолияти учун зарур шароитлар яратилиб, иш билан таъминлаш шарти асосида тўлов контракт суммаларини тўлаб бериш, лойиҳаларни молиялаштириш, саёҳатлар ва хорижий стажировкалар ташкил этиш каби рағбатлантириш механизмлари жорий қилинади.\nБундан ташқари, очиқ мулоқотда ёшларнинг туризмга доир янги лойиҳаларини қўллаб-қувватлаш, соҳада кадрлар салоҳиятини ривожлантиришга оид маълумотлар тақдим этилди.\nУчрашувда қўмита раиси ёшларга туризм соҳаси янги иш ўринлари, валюта оқими, билим ва кўникмалар ҳамда аҳоли даромадини ошириш, шунингдек, дунёқарашни кенгайтиришнинг энг самарали воситаларидан бири эканини таъкидлаб, соҳада фаолият олиб боришни ўз олдига мақсад қилган йигит-қизларга йўналиш берди.\nШунингдек, юртимиз ёшларига Ўзбекистон туризми статистикаси, соҳадаги ислоҳотлар, ўзгаришлар, хориждаги ватандошларнинг Ўзбекистонга саёҳат қилишга доир тарғиботи бўйича батафсил маълумот берилди.\nҚайд этилишича, Ўзбекистон ёшларни ички туризмга жалб қилишда улкан салоҳиятга эга. Бугунга келиб мамлакатимизда жами 10 минг 915 кўнгилочар маскан ва туристик объект фаолият кўрсатмоқда. Юртимизда ички туризмни ривожлантириш, сайёҳларни жалб этишда турли оммавий-маданий кўнгилочар тадбирлар аҳамиятини ҳисобга олиб, ўтган йилдан бошлаб ҳар бир ҳудуднинг ўзига хослигидан келиб чиққан ҳолда турли оммавий тадбирлар ташкил этилмоқда. Хусусан 2020 йилда республика миқёсида 122 та тадбир ўтказилиши ва уларда асосан ёшлар иштирок этиши кутилмоқда.\nОчиқ мулоқот доирасида Абдулазиз Аққулов йиғилганлар эътиборини Ёшлар туризмини ривожлантириш концепциясига қаратди.\n– Ўзбекистонда Ёшлар туризмини ривожлантириш концепциясини ишлаб чиқдик ва тегишли лойиҳаларни амалга ошириш натижасида 2020-2025 йилларда мамлакатда ёшлар туризмини ривожлантиришга оид мақсадли кўрсаткичларни белгилаб олганмиз, – деди А.Аққулов. – Хорижий ёш сайёҳлар сонини 1,3 миллиондан 2020 йилда 2,2 миллионга, 2023 йилга 3,3 миллионга, ички туризм бўйича ёш сайёҳлар ташрифи сонини 8,1 миллиондан 2020 йилда 10 миллионга, 2023 йилда эса 13,6 миллионга етказиш режалаштирилган. 2020 йилда 20 та, 2023 йилда 60 та халқаро даражадаги тадбир ўтказишни мақсад қилганмиз. Ушбу кўрсаткичларга эришиш учун Сиз – ёшларнинг ҳамкорлигингиз ва ташаббусларингиз жуда муҳим.\nШундан сўнг ёшлар Туризмни ривожлантириш давлат қўмитаси раисига турли саволлар билан мурожаат қилиб, соҳани ривожлантиришга доир фикр-мулоҳазалари ҳамда таклифлари билан ўртоқлашди.


"Уйимни олиб қўйишмоқчи, уч болам билан кўчада қоламанми?!" (тўплам)\n- "Уйимни олиб қўйишмоқчи, уч болам билан кўчада қоламанми?!" (видео)\n- Осиё: Transparency International ҳисоботидаги "катта коррупция". Қозоғистон Миллий банк раҳбари ўз ватандошларини қўрқмасликка, ишонмасликка ва қарзга пул олмасликка чақирди. Transparency International халқаро ташкилотига кўра, Марказий Осиё мамлакатлари дунёдаги энг коррупциялашан мамлакатлардир. Остона ўз 20 йиллигини кенг нишонлашга тайёргарлик кўрмоқда. (видео)\n- Қийноқлар. Али Феруз билан озод этилганидан кейинги суҳбат. (видео)\n- ZOOM: дунё ахлатдан бўғилмоқда, Украинада эса совуққа чидайдиган киви етиштиришмоқда.(Директ видеоси)\n- Ҳуқуқ ҳимоячиларни хавотирга солаётган тенденциялар. Amnesty International халқаро ташкилоти дунёдаги инсон ҳуқуқлари вазиятига оид янгиланган ҳисоботни тақдим этди. Ҳуқуқ ҳимоячилар таъкидлашича, Қозоғистонда фикр билдириш эркинлиги ҳуқуқи ҳанузгача чекланган. (ҚРдан видео)\n- Биатлон бўйича Беларус терма жамоасидаги қозоқ қиз. (фотогалерея)\n- Суриядаги Шарқий Гутада вазият кескинлашди. Ғарб Москва ва Дамашқни маҳаллий аҳоли қурбон бўлганида айблади. (Директ видеоси)\n- Transparency International эксперти Марказий Осиёдаги коррупция ҳақида. (видео Настоящее время)\n- "Қамоқхонада ҳаётнинг қадри йўқ. Ўлиши керакми – демак ўлади". Михаил Ходорковский билан интервью. (видео Настоящее время)\n- Асраб олинган боланинг онаси Челябинск ёнидаги болалар уйидаги етимларни зўрлашда гумон қилинаётган шахс ҳақида айтиб берди. (Директ видеоси)\n- Ихтиёрий машғулот ҳуқуқи билан ярим йил: татар тили атрофидаги вазият қандай. (видео Настоящее время)


Хоразм вилояти, Шовот тумани, «Ипакчи» маҳалласидаги 16-округ 400-участкада ўтказилган сайлов жараёнида иштирок этган кузатувчиларга овоз бериш натижалари қайд этилган баённома берилмаган. У ўз вақтида тўлдирилмаган, сайловчиларнинг овозлари эса сохталаштирилган бўлиши мумкин.\n22 декабрь куни Ўзбекистонда Олий Мажлис Қонунчилик палатаси ва маҳаллий Кенгашлар депутатлигига сайловлар ўтказилди. Шовот тумани, «Ипакчи» маҳалласидаги 16-округнинг 400-сайлов участкасида кузатувчи сифатида қатнашган, Шовот тумани Халқ депутатлари кенгашига ЎзЛиДеП томонидан номзоди қўйилган Мақсудбек Мадраҳимовнинг вакили Қаҳрамон Жуманазаров сайлов қонунчилиги қўпол тарзда бузилгани тўғрисида шикоят қилди.\n«400-участкадаги сайловда Мақсудбек Мадрахимовнинг вакили ва кузатувчи сифатида қатнашдим. Овозларни санаш жараёни натижаларини ёзиб олишга муваффақ бўлдим. Мақсудбек Мадрахимов 960та, Азизбек Худайберганов 455та, Шихназар Турсунов 469та, Элёр Жуманиёзов 133та, Дилмурод Бобожонов 97та овоз олди. 134та бюллетень яроқсиз деб топилди, 19таси бўш қолдирилган эди. Аммо бу кўрсаткичлар баённомага туширилмади ва бизга бир нусхаси берилмади. Бир неча кундан бери баённомани ололмаяпмиз. Натижаларга кўра, Мақсудбек Мадрахимов энг кўп овоз тўплаган эди. Аммо сайловдан кейин Шихназар Турсунов депутат бўлганини эшитдик», - дейди у.\n400-участкадаги овозларни санаш жараёни натижалари шу жойнинг ўзида зудлик билан баённомага киритилиши ва кузатувчиларга бир нусхаси берилиши керак эди. Бундай бўлмаганини яна бир кузатувчи Озод Абдукаримов ҳам тасдиқлади.\n«400-сайлов участкасида Жуманазар Машариповнинг вакили ва кузатувчи сифатида иштирок этдим. Овозларни санаш жараёнида ҳам бор эдим. Аммо натижалар баённомага туширилмади ва бизга берилмади. Сайлов тугаганига 4 кун бўлса-да, ҳануз баённомани олмадик», дейди Абдукаримов.\n400-участка жойлашган 29-сонли умумий ўрта таълим мактабида сайлов комиссияси раиси, шу мактаб директори Дилшод Тажиев билан учрашдик. Аммо у ОАВ мухбири гувоҳномасини кўргач ва қайси масалада мурожаат қилаётганимизни билгач, изоҳ беришдан бош тортди ҳамда хонасидан чиқиб кетди. Кейинчалик телефонини ҳам ўчириб қўйди ва алоқага чиқмади.\n16-округ сайлов комиссияси раиси Янгибой Тўраевдан бу ҳолат бўйича изоҳ сўрадик. У 400-участкадаги сайлов натижалари баённомаси борлиги, аммо ўзида сақланиб туриши керак бўлган нусхасини Дилшод Тажиевга берганини, айни пайтда баённома нусхасига эга эмаслигини айтди.\nШундан сўнг, Шовот тумани сайлов комиссияси раиси Музаффар Эржанов билан учрашиб, 400-участкадаги сайлов натижалари баённомасини олишга муваффақ бўлдик. Унда Мақсудбек Мадраҳимов энг кўп – 1401та овоз тўплагани қайд этилган эди.\nШу ўринда айтмоқчимизки, Музаффар Эржанов аввалига баённомани кўрсатишни истамади ва сайлов натижаларини маълумотнома тариқасида тақдим қилмоқчи бўлди. Бироқ, сайлов қонунчилигига кўра, участкадаги сайлов натижалари қайд қилинган баённома нусхаси кузатувчиларга берилиши, бундан ташқари, пештахтага осиб қўйилиши шартлигини тушунтирганимиздан сўнг, баённомани тақдим қилди. Мухбир туман сайлов комиссияси раисига сайлов қонунчилигидан дарс берса, буни қандай тушуниш мумкин? Аслида тескариси бўлиши керак эмасми?\nЯна бир жиҳати, баённома тўлдирилган, имзоланган ва муҳрланган бўлса-да, унга сана қўйилмаган экан. Музаффар Эржанов бу камчиликни зудлик билан бартараф қилиб, кўз ўнгимизда ўз қўли билан баённомага сана қўйиб берди. Буни баённомадаги ёзувлар турлича эканидан ҳам сезиш мумкин.\nБундан ташқари, Музаффар Эржанов 400-участка сайлов комиссияси раиси Дилшод Тажиевнинг баённомани ўз вақтида тақдим қилмаслиги, ҳатто бу ҳаракатига тушунтириш бермаслиги қанчалик қонуний эканига ҳам тайинли изоҳ беролмади.\nБаённомани кўздан кечирдик. Қизиғи шундаки, у турли ёзувларда тўлдирилгани сезилиб қолган. Буни англаш учун эксперт-графолог бўлиш шартмас.\n4, 6 ва 9 рақамлари ёзилишига эътибор қаратсак, буни бир одамнинг ёзуви дейиш қийин. Тахминимизча, баённома ёзуви бир-бирига ўхшамаган камида 2 шахс томонидан тўлдирилган. Овоз бериш натижаларидаги рақамлар ва баённоманинг бошқа қисмидаги рақамлар бир-бирига ўхшаш эмас.\nХулоса қиладиган бўлсак, 400-участкадаги сайлов жараёни бўйича қуйидаги саволлар туғилади:\n- Нима учун сайлов баённомаси шу пайтгача (26 декабрь куни ҳолатига, сайловдан 4 кун ўтиб кетгач) кузатувчиларга берилмади? Депутатликка номзодлар унинг натижаларини билиб олишга ҳақли эмасми?\n- Нима учун сайлов баённомаси шу пайтгача (26 декабрь куни ҳолатига, сайловдан 4 кун ўтиб кетгач) участкадаги пештахтага осиб қўйилмади? Сайловда овоз берган халқ унинг натижаларини билиб олишга ҳақли эмасми?\n- Нега кузатувчи келтирган рақамлар билан баённомага туширилган рақамлар орасида (тахминан 500та овозга) фарқ бор?\n- Нима учун баённомадаги ёзувлар шубҳали тарзда ҳар-хил? Уни бир одам (котиб) тўлдириши керак эмасми?\nСўнгсўз ўрнида айтиш жоизки, Шовот туманидаги 400-сайлов участкасида юз берган бу воқеалар сайлов қонунчилиги қўпол бузилганини кўрсатмоқда. Бунга жараёнда иштирок этганларнинг гувоҳлиги, комиссия раисининг хатти-ҳаракатлари, шунингдек баъзи ҳужжатлар ишора қиляпти. Бу қонунбузарликлар ҳаққоний тарзда ўрганиб чиқилиши, уларга адолатли, қонуний баҳо берилиши керак. Сайловларда иштирок этган, ўз номзодига овоз берган халқ ишончини суиистеъмол қилишга ҳеч кимнинг ҳаққи йўқ.\n22:47 / 06.03.2020\nУч нафар россиялик “сайловларга аралашгани учун” Гайанадан чиқариб юборилди\n16:39 / 02.03.2020\nТожикистонда ҳукмрон партия парламент сайловларида ғалаба қозонди\n22:53 / 22.02.2020\n13:35 / 23.01.2020\nМайкл Блумберг сайловолди бюджетининг тўртдан бир қисмини реклама учун сарфлаб бўлди


Ўзбошимчалик қимматга тушади – Сурхон тонги\nБош саҳифа / Жамият / Ўзбошимчалик қимматга тушади\nНоябр 24, 2018\tЖамият Изоҳ қолдириш 662 Кўрилди\nНазокат болаларига нонушта тайёрлади-да, ишга шошди. Нозимжон ва Нафосат уйғониб, нонуштадан сўнг нима қилишини билмай, зерикканидан ойиси келгунча картошка қовурмоқчи бўлишди. Нозимжон газ плитасини ёқиб, устига товани қўйди. Нафосат картошка арчиди. Шу пайт телевизорда улар ёқтирган мультфильмнинг мусиқаси янграй бошлади. Болалар мультфильм кўришга ошиқди. Бироздан сўнг, олов устида ёғ тўла това қизиб, аланга кўтарилди.\nИшхонада кўнгли алланечук ғаш бўлган Назокат болалари билан хабарлашмоқчи бўлди. Узоқ давом этган қўнғироқдан сўнг гўшакни кўтарган Нозимжон йиғлаётган эди. Ёнғин чиққанини эшитган она уйга шошди. Қўшнилар ёнғин хавфсизлик хизматига қўнғироқ қилган шекилли, ўт ўчириш машинаси кўча бошида турарди. Назокат эшикни очиши билан тутун юзига урилди. Ичкаридан базўр Нозимжон чиқиб келди. Нафосат ҳушидан кетганми, аланга ичидан чиқа олмади. Ёнғин хавф сизлигининг машинаси эса кўп қаватли уй даҳлизига яқин кела олмай тўхтаб турарди. Тушлик маҳал ҳамма бино ёнида енгил машиналарни жойлаштириб ташлаганки, уларнинг эгасини топгунча, ёнғин катталашиб борди. Муаммо бартараф бўлиб, йўллар очилгунга қадар Нафосат танасининг 60 фоизи куйган экан. Уйдаги жиҳозлару бошқа мол-мулк эса ёниб кулга айланган эди.\nБаъзида сизу биз истамаган ҳолатда мана шундай кўнгилсизликлар содир бўлиб туради. Ана шундай пайтда атрофдагиларнинг эътиборсизлиги туфайли муаммони бартараф этиш қийинлашади ва кимларгадир бу қимматга тушади. Биргина Термиз шаҳрининг ўзида 444 та кўп қаватли, 26 мингта аҳоли яшаш уйлари мавжуд. Хонадонларнинг ёнғин хавфсизлигини таъминлашга 2 та ҳарбийлаштирилган ва 1 та ихтисослаштирилган ёнғин хавфсизлиги қисми маҳаллалар билан ҳамкорликда хизмат кўрсатмоқда. Олиб борилаётган профилактик тушунтириш ишларига қарамасдан фуқаролар томонидан ўзбошимчалик билан яшаш уйларининг олдига сунъий тўсиқлар ўрнатиши, шахсий автоуловларини йўлларда қолдириши оқибатида фавқулодда ҳолатларда махсус транспорт воситалари (ёнғин ўчириш, тез тиббий ёрдам автомобили) ҳаракатланиши қийинлашмоқда. Оқибатда фуқаролар соғлиги ва мол-мулкига катта миқдорда зарар етаяпти. Мисол учун, айни пайтда “Алпомиш” маҳалласи кўп қаватли уйларда, “А. Авлоний” маҳалласи А. Навоий кўчасидаги 33 уйнинг кириш даҳлизлари, “Турон” маҳалласидаги 2 қаватли уйлар олди, “Бўстон” маҳалласидаги кўп қаватли уйларнинг кириш йўллари сунъий тўсиқ билан тўсилган. Айрим маҳаллаларда сунъий тўсиқлар сабаб шу ҳудудда ёнғин чиққудек бўлса, ёнғин хавфсизлиги ходимлари иши қийинлашади ва ёрдам беролмай қолишади.\nШундай экан, кўп қаватли уйлар, аҳоли хонадонларига кириш йўлларидаги сунъий тўсиқларни олиш бўйича маҳалла фаоллари доимий тушунтириш ишларини олиб борса, фуқароларимизнинг соғлиги ва мол-мулкини асрашга ўз ҳиссасини қўшган бўларди.\nТермиз шаҳар ЁХБ бошлиғи ўринбосари,\nТермиз шаҳар ЁХБ инспектори\nОлдинги Луқмаси ҳалол нажоткор\nКейинги Шифокор пора эвазига қўлга тушди


- Июнь 13, 2019\nЖорий йилнинг 29 август - 1 сентябрь кунлари Канаданинг Торонто шаҳрида Халқаро Қуръон мусобақаси бўлиб ўтади. Бу ҳақда Event Bride ахборот сайтига таяниб Ислом.уз нашри хабар беради. Дунёнинг турли мамлакатларидан қорилар ташриф буюриб, ушбу мусобақада иштирок этади.\nХабарда айтилишича, Абу Ҳурайра номидаги марказда ташкил этиладиган мусобақа учун жиддий тайёргарлик ишлари олиб борилмоқда. Мусобақанинг олдинги мавсумида турли давлатлардан 16 та қори иштирок этган. Ғолибларга 90 минг АҚШ доллар миқдорида мукофот пули берилган.\nДругие материалы в этой категории: « Ҳиндистон Малдивдаги маржон тошли масжидни сақлаб қолишга ёрдам беради\tТуркияда 800 йиллик мадраса-расадхонани реставрация қилишади »


Қуръон беллашувга чақиради! Қуръон мўъжизалар мўъжизасидир! - Hidoyat.uz\nҚуръон беллашувга чақиради! Қуръон мўъжизалар мўъжизасидир!\nАсосий саҳифа Мақолалар Қуръон беллашувга чақиради! Қуръон мўъжизалар мўъжизасидир!\nЧоп этилди Yanvar 11, 2021 Қуръон беллашувга чақиради! Қуръон мўъжизалар мўъжизасидир!da fikr bildirishni o'chirish\nҚуръони каримнинг илоҳий мўъжиза эканига ҳеч қандай шубҳа йўқ. Имон асосларидан бири Қуръон мўъжиза эканига ишонишдир. Албатта, Қуръони карим ҳисобсиз мўъжизаларни ўзида мужассам этган, чунки ундаги ҳар бир оят, балки ҳар бир калима ўз ўрнида мўъжизага мисол бўлади. Гоҳо ундаги баён, гоҳо рақамлар, гоҳо хабарлар, гарчи қиссалардан иборат бўлса ҳам, ўзида мунтазам ва доимий мўъжизани намоён қилиб туради. Шу жумладан, ундаги илмий мўъжизаларни ҳам санаб ўтсак, Қуръони каримнинг нечоғли катта мўъжизавий китоб эканига гувоҳ бўламиз.\nҚуръон ўзининг илоҳий китоблигига ишонмаганларни беллашувга чақирди ва улар бундан ожиз қолдилар.\nАллоҳ таоло айтади: “Агар бандамизга (Муҳаммадга) туширган нарсамиздан (Қуръондан) шубҳада бўлсангиз, бас, сиз ҳам унга ўхшаш (биргина) сура (ёзиб) келтиринг ва Аллоҳдан ўзга гувоҳларингизни чақиринг – агар ростгўй бўлсангиз”.\nАллоҳ таоло яна айтади: «Ёки: “Уни (ваҳийни Муҳаммад) тўқиб чиқаряпти”, дейдиларми? Айтинг: “Агар гапларингиз рост бўлса, шунга ўхшаш ўнта тўқилган сура келтириб, Аллоҳдан ўзга имконингиз етган кишини (ёрдамга ёки гувоҳликка) чақиринг!».\nАллоҳ таоло яна айтади: «Ёки: “Уни (Муҳаммад) тўқиган”, дейдиларми?! Айтинг: “У ҳолда, агар ростгўй бўлсангиз, унга тенг биргина сура келтириб, Аллоҳдан бошқа кимга имконингиз бўлса, ўшаларни (ёрдамга) чорланг!»\nҚуръонга фақат мажнун ёки аҳмоқ қарши бўлиши мумкин. Ана шундай кимсалардан бири Мусайлима Каззобдир. У ўзига ваҳий нозил қилинаётганини исботлаш мақсадида Қуръони каримга қарши чиқишга қасд этди. Натижада ўз амали ёмонлигига дуч келди. Агар ҳайвонларга тил берилганда эди, албатта, улар Мусайлима Каззобнинг тўқиган қуръони устидан қаҳқаҳ отиб кулган бўлар эди. У Қуръонга қарши илоҳий ваҳий деб, қуйидаги сўзларни тўқиб чиқарган эди:\n«Экин экувчилар ва тош йиғувчилар ва қумни қўзғатувчи шамоллар ва унни майдаловчи тегирмонлар ва нон қилувчи новвойлар ва қовурилган таомни пиширувчи ошпазлар ва қуруқ ва мойланган ҳолда луқмани ейдиган луқмачиларга қасам. Мен сизларни ҳақиқатда Вабр аҳлидан фазилатли қилиб қўйдим. Сизлардан фазлда шаҳар аҳли ҳам ўтиб кетолмайди. Сизга тенг бўлганларни қайтариб ташланг. Йўлда дуч бўлганга жой беринг. Шикоятчини қўрқитинг».\nГўё бу сўзлари билан Қуръондаги Одиёт сурасига муқобил чиқмоқчи бўлган эди.\nУнинг ақлсиз, аҳмоқона сўзларидан яна бири:\n«Эй икки қурбақанинг қизи қурбақа! Покланганингча поклан. Сув йўқлигига хафа бўлаяпсан. Ичувчи ҳам йўқ, сен уни ман қилсанг. Ҳолбуки, бошинг сувдаю думинг эса лой ичида».\nЖоҳиз Мусайлиманинг қурбақа ҳақидаги бу сўзларига бундай дейди:\nУни қурбақа ҳақида “ҳаяжонланиб” бундай дейишга нима мажбур қилди? Унинг фикри нима сабабдан бунчалик ёмонлашди? Билмайман. Ҳатто, унинг фикрича, ўзига Қуръон нозил бўлаётган эмиш: “Эй икки қурбақанинг қизи қурбақа!”\nЯна унинг қалбингизга боғланмайдиган совуқ, ташландиқ, ифлосу сассиқ сўзларидан: «Фил. Филнинг нима эканлигини сенга нима билдирди? Унинг узун хартуми бор».\nБу беъмани сўзлари билан Мусайлима Фил сурасига муқобил чиқмоқчи бўлган.\nЕр билан Сурайё ўртасида калласи гангиб қолиб яна қуйидаги сўзларни айтган: «Ва қоронғи кечалар ва жим турган бўриларга қасам. Арслон ҳўлини ҳам, қуруғини ҳам кесмади».\nАмр ибн Осдан ривоят қилинади.\nИсломга киришидан олдин у Мусайлиманинг олдига борди. Мусайлима: “Соҳибингизга – Муҳаммад (соллаллоҳу алайҳи ва саллам)га шу вақтларда нима нозил бўлмоқда?” деб сўради. Амр: “Дарҳақиқат, унга маъноси ўткир, балоғатда тенги йўқ сура нозил бўлди”, деди. Мусайлима сўради: “У қандай сура бўлди?” Амр: “Вал-аср…” дея суранинг охиригача ўқиди. Мусайлима бирор соатга яқин ўйга толди, сўнг бошини кўтариб: “Менга ҳам шу сингари сура нозил бўлди”, деди. Амр унга: “Қани, айт-чи?” деди. У: “Эй сочи майин, эй сочи майин. Албатта, сен бошқалар ҳавас қилган раҳбарсан. Сендан бошқалар туёқ ва тумшуқдирлар”, деди. Кейин: “Бу сўзларга қандай қарайсан, эй Амр?”, деб сўради. Амр жавоб берди: “Аллоҳга қасам! Албатта сен ва мен сенинг ёлғончи эканингни яхши биламиз”.


Икки “ҳовли” ҳақида икки оғиз сўз « Ўзбекистон Халқ Ҳаракати\nИкки “ҳовли” ҳақида икки оғиз сўз\n09 February 2019 - 13:14\nОхирги кунларда ижтимоий тармоқларнинг ўзбек сегментида турк киноижодкорларининг “Ҳовли” телесериали кескин танқид қилинмоқда. Сериални намойиш этаётган “ZO‘R-TV” шаънига ҳам кескин фикрлар айтилмоқда.\nТанқидчиларга кўра, қамоқдаги аёлларнинг яшаш тарзи ва қисматини очиб берган ушбу сериал, ундаги жиноятчи аёллар образлари ёш ўзбекларнинг миллийлигига ва маънавиятига зарар бераётган эмиш. “Ҳовли” – фаҳш ботқоғи” эмиш.\nХусусан, Facebook ва Telegram тармоқларидаги маълумотларга кўра, фарғоналик Элмурод Солиев “ZO‘R-TV”га телефон қилиб, “Ҳовли”нинг “контент”ини (мазмунини) фильтрлаш зарурлиги ҳақида гапирган ва телеканал муҳаррирларини танқид қилган.\n“Ҳовли” атрофидаги машмашалар бошлангач, шу сериалга қизиқиб қолдим. Кеча, 8 февраль куни, уни биринчи марта кўрдим. Тартиб бўйича қайси сериясини кўрганимни билмайман. Лекин, очиқ айтаман, илк кўришимдаёқ “Ҳовли” менда ижобий таъсир қолдирди.\nСериални танқид қилаётган юртдошларимизнинг, айниқса, “ZO‘R-TV”га телефон қилиб, муҳаррир билан бўлган суҳбатни диктофонга ёзиб олиб, ижтимоий тармоқларга қўйган жасоратли фуқароларнинг кўзларига НЕГА ФАҚАТ АЁЛЛАРНИНГ БУЗУҚЛИГИЮ МАЪНАВИЯТСИЗЛИГИ кўрингани менга қоронғу.\nМенинг диққатимни эса турк “Ҳовли”сидаги шу ҳолатлар тортди:\n1. Маҳкумалар истаган пайтда (!!!), қамоқ маъмуриятидан рухсат сўрамасдан (!!!) ва истаганча муддат (!!!) автомат-телефон орқали яқинларига қўнғироқ қилиб, улар билан гаплашишмоқда.\n2. Маҳкумаларнинг адвокатлари ва яқинлари истаган пайтда (!!!), қамоқ маъмуриятидан рухсат сўрамасдан (!!!) ва истаганча муддат (!!!) маҳкумалар билан юзма-юз мулоқот қилиб кетишмоқда.\n3. Талабалик даврида қамалиб қолган Азро деган маҳкуманинг университети ўз талабаси қамоқда ҳам таълимни давом эттиришини ва имтиҳонларни ўз вақтида топшириб боришини таъминламоқда. Қамоқ маъмурияти бунга қаршилик кўрсата олмаяпти.\n4. Қамоқ муассасасининг карцери (бир кишилик жазохонаси) тўшак ва тўшаксирт/тўшакдеш (“простыня”), кўрпа ва кўрпасирт/кўрпадеш (“пододеяльник”) ёстиқ ва ёстиқсирт/ёстиқдеш (“наволочка”) билан таъминланган.\n5. Қамоқхона ва жазо муассасалари Ички ишлар ёки Давлат Хавфсизлиги, яъни тергов идораларига эмас, терговга алоқаси йўқ Адлия вазирлигига қарашли.\nМана шу беш нуқта Туркиядаги жазо муассасалари жаҳонда маҳбус ва маҳкумларни сақлаш бўйича қабул қилинган минимал стандартларга риоя этишидан далолат беради.\nЭнди эса эътиборни ўзимизнинг ўзбек “Ҳовли”сига қаратамиз:\n1. Маҳкумлар фақат қамоқ маъмуриятининг рухсати билан, фақат қамоқ маъмурияти истаган пайтда ва муддатда яқинларига қўнғироқ қилиб, гаплашишади.\n2. Маҳкумларнинг адвокатлари ва яқинлари фақат қамоқ маъмуриятининг рухсати билан, фақат қамоқ маъмурияти истаган пайтда ва муддатда маҳкумлар билан юзма-юз мулоқот қилишади.\n3. Кимдир талабалик даврида қамалиб қолса, ўқишини қамоқхонада давом эттира олмайди, имтиҳонларини ҳам топшира олмайди. Бу нарса таъқиқланган.\n4. Қамоқ муассасасининг карцерида (бир кишилик жазохонасида) тўшак ва тўшаксирт/тўшакдеш (“простыня”), кўрпа ва кўрпасирт/кўрпадеш (“пододеяльник”) ёстиқ ва ёстиқсирт/ёстиқдеш (“наволочка”) бўлмайди.\n5. Қамоқхона ва жазо муассасалари терговга алоқаси йўқ Адлия вазирлигига эмас, балки Ички ишлар вазирлиги, яъни тергов органига қарашли.\nКўзи ожиз бўлмаган одамлар ҳам бир хил насаларни кўриб, иккинчи хил насаларни кўрмайди. Кимдир аёлларнинг бузуқлигини кўради-ю, аёларнинг қамоқхонадаги шароитларию ҳуқуқларини кўрмайди.\nБугун оғизларини кўпиртирган ҳолда “Ҳовли” сериали ва “ZO‘R-TV”ни танқид қилаётган ҳар бир ўзбекистонликка саволларим бор.\nТурк “Ҳовли”сини ва ундаги маънавиятсиз аёлларни кўрган кўзларингиз, нега турк қамоғидаги шарт-шароитларни ва ҳуқуқларни кўрмайди?\nШунчалик жасоратли экансизлар, миллат ва унинг маънавияти ҳақида жон куйдираётган экансизлар, нега Омбудсманга, Олий Мажлисга, президент маъмуриятига телефон қилиб, “Бизнинг қамоқхоналарда қачон шундай шароит ва ҳуқуқлар таъминланади?” – деб сўрамайсизлар, талаб қилмайсизлар?\nНега сўрамаслигингизни, нега талаб қилмаслигингизни яхши биламан.\nЧунки кўзларингиз фақат аёлларнинг маънавиятини кўради.\nЧунки жасоратингиз фақат аёлларга етади.\nЧунки хориждаги маҳкума аёлларнинг маънавиятсизлиги сизларни кўпроқ ташвишга солади. Ватанингиздаги маҳкумаларнинг шароити ва ҳуқуқлари эса сизларни унчалик ташвишга солмайди.\n“Биз ўзимизнинг ёшлар ва уларнинг маънавияти ҳақида қайғураяпмиз”, – демай қўяқолинг: турк “Ҳовли”сини намойиш этаётган “ZO‘R-TV” экран бурчагига “16+” деб ёзиб қўйибди! Яъни бу: “Паспорт олмаганларга сериални кўрсатманглар!” – деганидир.\nЭркакларнинг эркаклиги фақат аёлларнинг маънавиятини назорат қилишда намоён бўлмайди. Эркак дегани аёлларнинг ҳуқуқлари таъминланганини ҳам назорат қилади. Таъминланмаган бўлса, таъминланишини талаб қилади.\n“Ҳовли” танқидчилари ва “маънавиятчи”лар!\nНигоҳларингизни турк маҳбусаларининг ёмон хулқ-атворидан уларнинг қамоқдаги шарт-шароитлари ва ҳуқуқларга қаратинг! Ва ўзбек “Ҳовли”сидаги аҳвол билан солиштиринг!\n2019 йил 9 февраль


ЎзА - Хитой қандай қилиб коронавирусни енгмоқда?\n25.03.2020 Чоп этиш версияси\nХитой қандай қилиб коронавирусни енгмоқда?\nХитой Халқ Республикасининг Ўзбекистондаги Фавқулодда ва мухтор элчиси Цзян Янь хоним Чин мамлакати қайси усул билан даҳшатли инфекциянинг тарқалиш йўлларини тўсгани, эпидемияга қарши самарали курашишдаги асосий омиллар ҳақида сўзлаб берди:\n– Биз жуда кўп гапирамиз: саросима вирусдан ҳам хавфли. Хитой тажрибаси ҳам коронавирус туфайли юзага чиққан хасталикни назорат қилиш ва даволаш мумкинлигини кўрсатди. Хитойда 70 мингдан зиёд ушбу хасталик аломатлари аниқланган кишилар даволаниб уйларига қайтди. Бу натижага шунчаки эришилгани йўқ. Унинг замирида жуда оғир ва машаққатли меҳнат ётибди. Эпидемия тарқалишининг олдини олишдаги ҳал қилувчи омиллар сифатида мен қуйидагиларни кўрсатган бўлардим:\nБиринчи омил, бу – ХХР Раиси Си Цзиньпин бошчилигидаги Хитой коммунистик партияси марказий қўмитасининг қатъий раҳбарлиги. Мамлакат етакчиси халқ саломатлигини биринчи ўринга қўйган ҳолда, профилактика ва эпидемия устидан назорат ўрнатишга жуда катта эътибор қаратди ва бу жараённи шахсан назорат қилди. Айни ҳаракат халқнинг эпидемия устидан ғалаба қозонишга нисбатан ишончини мустаҳкамлади.\nИккинчи омил – ҳамжиҳатлик. Таҳликали вазият қаршисида бутун мамлакат ва халқ бирлашди. Хитойнинг барча ҳудудларидан “Оқ либосли фаришталар”,дори воситалари ва энг зарур озиқ-овқат маҳсулотлари Уханга жўнатилди. Шаҳар аҳолиси, ўз навбатида, вирус тарқалишининг олдини олиш мақсадида икки ойдан зиёд вақт умуман уйдан чиқмади.\nУчинчи омил – эпидемияга қарши самарали чоралар. Эпидемия пайдо бўлиши билан бутун мамлакат бўйлаб тиббиёт соҳасида энг юқори даражадаги фавқулодда вазиятда ҳушёрлик жорий қилинди ва вирус профилактикаси ва ихотаси бўйича бир қатор зарур чоралар кўрилди. Бу иложи борича инфекциянинг барча йўлларини тўсиш имконини берди.\nТўртинчи омил, бу – халқаро даражадаги қўллаб-қувватлов. Ҳал қилувчи вазиятда биз 70 дан зиёд давлатдан, жумладан, дўст Ўзбекистондан ҳам инсонпарварлик ёрдамини қабул қилиб олдик.\nЭпидемияни профилактика қилиш ва ихоталашда Хитой қандай тажрибага эга бўлди? Таниқли эпидемиолог Чжун Наньшаннинг фикрича, энг аввало зудлик билан энг кўп касаллик аниқланган ҳудудларни ёпиш, касалликни барвақт аниқлаш, ташхис қўйиш ва карантинга олиш мақсадида мамлакатнинг барча минтақалари иштирокида ҳамкорликдаги профилактика ва назорат механизмини йўлга қўйиш керак. Оммавий тадбирларни қисқартириш ва ҳар бир фуқарони муҳофаза қилиш жуда муҳим. Энг самарали чоралардан бири кишиларни уйларидан чиқмасликка, гигиена меъёрларига қатъий риоя қилишга, лозим бўлганда дарҳол шифокорга мурожаат қилишга чақиришдир.\nВирус чегара билмайди. Хитой эпидемия пайдо бўлган биринчи кунларданоқ халқаро ҳамкорликни фаоллаштирди, қисқа муддатда коронавируснинг генетик келиб чиқиш йўлларини топди ва бундан дарҳол жаҳон ҳамжамиятини хабардор қилди. Айни қарор бошқа давлатлар учун ўз саъй-ҳаракатларини мувофиқлаштиришда муҳим восита бўлиб хизмат қилди.\nЖССТ раҳбари Тедрос Гебрейесус таъкидлаганидек, Хитой бутун дунё учун вақтдан ютди. ХХР мунтазам равишда мамлакатдаги эпидемиологик вазият тўғрисида хабар тарқатмоқда, бошқа давлатлар билан изчил алоқаларни, мувофиқлаштирувчи ҳаракатларни ушлаб турибди.\nЭпидемия ер юзи бўйлаб тарқалишда давом этаётган бир пайтда, Хитой коронавирус пандемиясидан азият чекаётган мамлакатлар ва минтақаларга ҳар томонлама кўмак беряпти. Биз “Янги типдаги коронавирус туфайли пайдо бўлган пневмонияни ташхислаш ва даволаш тўғрисидаги протокол” ҳамда “Саёҳатчилар учун профилактика ва эпидемияга қарши кураш бўйича тавсиялар”ни ишлаб чиқдик ва тарқатдик. Даҳшатли вирус билан курашда орттирилган тажрибамизни видеоконференция орқали ўнлаб давлатларга етказдик. Эҳтиёжманд мамлакатларга ижтимоий ёрдам юклари, хитойлик шифокорлардан иборат бригадалар жўнатилди.\nЭпидемия билан кураш авжига чиққан ўта таҳликали вазиятда Хитойга кўрсатилган беғараз ёрдам учун дўст Ўзбекистон халқидан миннатдормиз. Хитой халқида шундай бир ибора бор: “Шафтоли берганни олхўри билан сийла”. Энди Ўзбекистонда мазкур вирус билан касалланиш ҳолатлари кузатилганда Хитой ҳам Ўзбекистонни эпидемияга қарши курашда ҳар томонлама қўллаб-қувватлайди. 20 март куни икки давлат олимлари, тиббиёт ходимлари иштирокида телекўприк ташкил этилиб, мутахассислар коронавирус пневмониясига қарши профилактика ишларини олиб бориш ва курашишга оид батафсил фикрлашди. Хитой ҳукумати яқин кунларда Ўзбекистонга ташхис учун тест тизими, ҳимоя кийимлари, кўзойнаклар ва бошқа тиббий воситалардан иборат беминнат инсонпарварлик ёрдамини жўнатади. Хитой компаниялари ҳам ўзбекистонлик ҳамкасбларига инсонпарварлик ёрдами кўрсатишда давом этяпти.\nПрезидент Шавкат Мирзиёев Ўзбекистон халқига мурожаатида таъкидлаганидек, биз барчамиз миллатимиз, тилимиз, эътиқодимиздан қатъи назар, жипсмиз ва ишончимиз комилки, бу қийинчиликларни албатта енгиб ўтамиз. Қўшимча қилиб шуни айтмоқчи эдимки, Хитой ва Ўзбекистон бой тарихий цивилизацияга эга давлатлар ҳисобланади, халқларимизнинг матонати чексиз. Қатъий аминман, биргаликдаги саъй-ҳаракатларимиз билан тез орада бу курашда ғолиб чиқамиз ва тақдири ягона инсонийлик жамиятини шакллантириш йўлидаги интилишнинг ёрқин намунасини бутун дунёга намойиш этамиз.\nМанба: ХХРнинг мамлакатимиздаги элчихонаси расмий сайти


“Локомотив” қорли майдонда машғулот ўтказди (фото)\n22 ноябрь, 2016, 18:38\nЭртага, 23 ноябрь куни “Локомотив” Олий Лиганинг охирги 30-тур учрашувини ўтказади. Сўнгги баҳсда “темирйўлчилар” сафарда “Бунёдкор” меҳмони бўлади.\n“Локо”нинг бугунги машғулоти “Локомотив” стадионида қор билан қопланган майдонда бўлиб ўтди. Бу ҳақда клуб расмий сайти хабар бермоқда.\nБунда клуб тасарруфида бўлиб турган деярли барча футболчилар иштирок этишди, биргина жароҳатини даволаётган Сервер Жепаровдан ташқари.\nГарчи ҳаво совуқ бўлса-да, бу нарса йигитларнинг астойдил шуғулланишларига заррача таъсир қилмади. “Локомотив”ни олдинда «Бунёдкор»га қарши муҳим иккита баҳс кутиб турибди. Жамоамиз дастлаб эртага Олий Лиганинг охирги тур баҳсини ўтказади.\n26 ноябрь куни эса “Бунёдкор”га қарши яна бир ўйин бўлиб ўтади: Ўзбекистон кубоги ярим финал жавоб баҳси. (Биринчи ўйинда «Локомотив» 1:0 ҳисобида ғалаба қозонган). Иккала учрашув ҳам 14:00да бошланади.